**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Απριλίου 2018, ημέρα Πέμπτη και ώρα 11.25΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Υποδομών και Μεταφορών «Σύσταση φορέα αναπλάσεων της πόλης των Αθηνών».

Στη συνεδρίαση παρέστησαν ο Υπουργός Υποδομών και Μεταφορών, κ. Χρήστος Σπίρτζης, ο Υπουργός Επικρατείας, κ. Αλέξανδρος Φλαμπουράρης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Ιγγλέζη Αικατερίνη, Καματερός Ηλίας, Καραγιάννης Ιωάννης, Στογιαννίδης Γρηγόρης, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Λιβανίου Ζωή, Παπαδόπουλος Νικόλαος, Σιμορέλης Χρήστος, Μιχαηλίδης Ανδρέας, Συρμαλένιος Νικόλαος, Καστόρης Αστέριος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κεφαλογιάννη Όλγα, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Δελής Ιωάννης, Κατσώτης Χρήστος, Κανέλλη Λιάνα, Καμμένος Δημήτριος, Λαζαρίδης Γεώργιος, Γεωργιάδης Μάριος, Αμυράς Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές καλημέρα σας. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υποδομών και Μεταφορών «Σύσταση φορέα αναπλάσεων της πόλης των Αθηνών». Θα ξεκινήσουμε με τον προγραμματισμό και έπειτα θα συνεχίσουμε τη διαδικασία. Η πρόταση με βάση τα δεδομένα, και θέλω να είμαι σαφής, εξαρτάται και από τον κ. Υπουργό, ο οποίος έχει βεβαρημένο πρόγραμμα με παρουσία στο εξωτερικό. Με βάση αυτό το δεδομένο η πρόταση είναι αύριο στις 14.00΄ να γίνει η συζήτηση με τους φορείς και οι επόμενες συνεδριάσεις να πάνε μετά την Πρωτομαγιά. Επίσης, αν δεν έχετε αντίρρηση, επειδή το σχέδιο νόμου είναι πολύ μικρό, να συμπτήξουμε την 3η συνεδρίαση με τη β΄ ανάγνωση.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Γιατί μια εβδομάδα μετά;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα σας εξηγήσω αμέσως κ. Αμυρά. Προσέξτε, τώρα είναι σε εξέλιξη η Διάσκεψη των Προέδρων για το πρόγραμμα, αλλά οφείλω να σας πω, ότι επειδή θα μπει αύριο, όπως ξέρετε, το νομοσχέδιο για τη Δ.Ε.Η. και θα έχουμε τους φορείς και την Ολομέλεια την επόμενη εβδομάδα, η Επιτροπή Παραγωγής και Εμπορίου δεν μπορεί να συνεδριάζει, όταν στην Ολομέλεια βρίσκεται ένα νομοσχέδιο που αφορά την Επιτροπή. Δεν νομίζω ότι ο προγραμματισμός είναι κακός, μόνο το αυριανό, ίσως, είναι λίγο δύσκολο, αλλά εδώ μπαίνει το θέμα το ότι πρέπει να είναι παρών ο κ. Υπουργός, που δεν γίνεται διαφορετικά. Όταν θα παρίσταται ο κ. Υπουργός στην Ολομέλεια δεν θα μπορεί να παρίσταται ταυτόχρονα και στη συνεδρίαση της Επιτροπής μας. Συνεπώς έχουμε αύριο στις 14.00΄ την ακρόαση φορέων. Το λόγο έχει η κ. Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Διαδικαστικά το να συμπτύξετε τη β΄ ανάγνωση με τα άρθρα είναι δυσλειτουργικό, μπορείτε σήμερα να συμπτύξετε το επί της αρχής και επί των άρθρων, ώστε να μπορεί να τοποθετηθεί ο κ. Υπουργός, να μπορεί να δώσει απαντήσεις στις απορίες και να πάμε στην Β΄ ανάγνωση με ήδη συζητούμενο το επί της αρχής και επί των άρθρων σήμερα και την ακρόαση των φορέων αύριο, ώστε να υπάρχει μια λογική για το τι θα συζητηθεί στην β΄ ανάγνωση. Αν είναι να απαντάει επιτόπου ο κ. Υπουργός, τότε με ποιόν τρόπο θα πραγματοποιηθεί η β΄ ανάγνωση επί των άρθρων;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν κοιτάξτε κυρία Κανέλλη, έχει λογική αυτό που λέτε με την έννοια ότι είναι ένα νομοσχέδιο με 5 – 6 άρθρα και έτσι και αλλιώς, όποιος Εισηγητής και όποιος Βουλευτής θα τοποθετηθεί αναγκαστικά και στα άρθρα. Είναι διαδικαστικό εντελώς. Τον λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ (Εισηγητής της ΝΔ): Κυρία Πρόεδρε, πρώτον αυτό που μπορεί να έχει την λογική του και το είπε η κυρία Κανέλλη, αντίκειται στον Κανονισμό. Διότι πρέπει πρώτα να γίνει συζήτηση επί της αρχής, μετά να έρθουν οι φορείς και στη συνέχεια να πάμε στα άρθρα, αλλιώς αν είναι να κάνουμε συνεδριάσεις έτσι για να κάνουμε δεν έχει νόημα. Δεύτερον να πω κάτι δεν ξέρω κατά πόσο διαβάσατε το νομοσχέδιο ή το είδατε αναλυτικά. Μην ισχυρίζεστε, κυρία Πρόεδρε και προκαταλαμβάνετε τους βουλευτές ότι έχει λίγα άρθρα, ναι έχει λίγα άρθρα, θα τα πούμε τι έχει στην ανάλυση, αλλά έχει μεγάλη ουσία όχι καλή ουσία θα το πω ποια είναι η ουσία του, άρα θα τεθούν δύσκολα ερωτήματα, θέλουμε απαντήσεις στην πρώτη ανάγνωση που θα γίνει. Θέλουμε τη δεύτερη ανάγνωση υποχρεωτικά και παρακαλώ να ακολουθηθεί η κανονική διαδικασία από τον Κανονισμό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δηλαδή μιλάτε για να είμαστε σαφείς για 4 συνεδριάσεις; Αυτό εννοείτε,

ΑΘΑΝΑΣΙΟΣ ΜΠΟΥΡΑΣ (Εισηγητής της ΝΔ): Αυτό εννοώ γιατί ακούστε κάτι κυρία Πρόεδρε, η α΄ και η β’ ανάγνωση μολονότι έχουμε μία παλαιότερη εμπειρία έχει κάποιο σκοπό κάποιο λόγο και κάποια ουσία. Πρέπει οι Υπουργοί καλά να είναι να μας δώσουν απαντήσεις σε ερωτήματα που θα τεθούν και δεν μπορούμε λοιπόν να συμπτύξουμε, για αυτό λοιπόν θα παρακαλέσω και βεβαίως σεβόμενοι τα προγράμματα των Υπουργών και τις υποχρεώσεις, το εξωτερικό κ.λπ. να πάμε σε κανονικές διαδικασίες, δεν μας βιάζει τίποτα.

Η κυβέρνηση βιάζεται και βιάστηκε πάρα πολύ για ένα τέτοιο μεγάλο θέμα, να αιφνιδιάσει και τη Βουλή. Θα τα πούμε όμως μετά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταρχάς ας ακούσουμε τον κ. Αμυρά και μετά θα τοποθετηθούν οι Εισηγητές, επί της διαδικασίας. Δημοκρατικά θα αποφασίσουμε εδώ μέσα. Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Ευχαριστώ κυρία Πρόεδρε, και ως Εισηγητής θα μιλήσω βέβαια. Εγώ έχω το εξής ερώτημα. Το νομοσχέδιο για τα ενεργειακά μπαίνει με την διαδικασία του επείγοντος αν δεν κάνω λάθος, άρα δεν θα κρατήσει η εισήγησή του και στις Επιτροπές και στην Ολομέλεια για όλη την άλλη εβδομάδα. Θα εξαρτηθεί βέβαια από την Διάσκεψη σήμερα. Θέλω να πω γιατί να πάμε την άλλη Παρασκευή και να έχουμε τόση απόσταση μίας εβδομάδας στην συζήτηση του νομοσχεδίου. Να είμαστε λίγο πιο κοντινά. Κατά την άλλη για την σύμπτυξη των συνεδριάσεων δεν βρίσκω λόγο για ποιο λόγο να γίνει αυτό κυρία Πρόεδρε, δεν είναι ένα πιεστικό νομοσχέδιο που πρέπει σώνει και καλά μέσα σε 2 μέρες να το τελειώσουμε. Και επειδή έχει πολλά θέματα κρυφά και δύσκολα θα έλεγα με την καλή έννοια, χρειαζόμαστε χρόνο και για την πρώτη ανάγνωση και τη δεύτερη ανάγνωση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταρχάς, διευκρινιστικά, Τρίτη Τετάρτη, θα το αποφασίσει η διάσκεψη που συνεδριάζει αυτή τη στιγμή, άσχετα αν εγώ είμαι εδώ, γιατί εκτιμώ ότι πρέπει να είμαι εδώ, είναι η Αντιπρόεδρος της Επιτροπής μας στη διάσκεψη. Τρίτη Τετάρτη, θα είναι το νομοσχέδιο για τη Δ.Ε.Η.. Την Πέμπτη, επειδή μίλησα με τις υπηρεσίες, υπάρχει κάποιο ζήτημα για αίθουσες, γιατί υπάρχει κάποιο άλλο νομοσχέδιο που θα έχει Φορείς και καταλαβαίνετε, ότι λόγω του ότι και η Ολομέλεια δεν λειτουργεί, ο χώρος εννοώ όπου υπάρχουν επισκευές, υπάρχει ένα ζήτημα. Τον λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥΡΙΖΑ): Εγώ, κυρία πρόεδρε, θέλω να γίνονται κανονικά οι Κοινοβουλευτικές διαδικασίες. Δεν έχω κανένα πρόβλημα αν θα γίνουν 4 συνεδριάσεις. Εξάλλου και το νομοσχέδιο δεν θα κριθεί αν θα πάει δύο μέρες πριν η δύο μέρες μετά. Πίστευα, ότι επειδή δει έχει λίγα άρθρα μπορούν να γίνουν 3 συνεδριάσεις, σύμπτυξη δηλαδή των 2 συνεδριάσεων. Από κει και πέρα δεν έχω καμία αντίρρηση να ακολουθήσουμε την πρόταση και να πάμε στις 4.

ΑΘΑΝΑΣΙΟΣ ΜΠΟΥΡΑΣ (Εισηγητής της Νέας Δημοκρατίας): Αν μου επιτρέπετε να συμπληρώσω κάτι. Δεν έχουμε δικαίωμα σαν Επιτροπή να αλλάζουμε το Κανονισμό. Αν οι Υπουργοί πουν ότι είναι κατεπείγον να το χαρακτηρίσουν αλλιώς με άλλες διαδικασίες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έχει γίνει και άλλες φορές. Τον λόγο έχει ο κ. Τζελέπης εκ μέρους της ΔΗΣΥ.

ΤΖΕΛΕΠΗΣ ΜΙΧΑΛΗΣ: Να γίνουν κανονικά οι συνεδριάσεις.

ΗΛΙΑΣ ΠΑΝΑΓΙΩΤΑΡΟΣ (Εισηγητής Λαϊκού Συνδέσμου – Χρυσή Αυγή): Προτείνουμε να τηρηθούν οι Κοινοβουλευτικές διαδικασίες. Κανονικά.

ΚΑΝΕΛΛΗ ΛΙΑΝΑ (Εισηγήτρια του ΚΚΕ): Εφόσον δεν χαρακτηρίζεται αλλιώς το νομοσχέδιο και πάμε με τον τύπο, πρέπει να γίνουν περισσότερες, αν θέλετε λιγότερες ή ψηφίσετε, εμείς θα προσαρμοστούμε πολύ καλύτερα από ότι θα αναπλασθεί η Αθήνα.

ΓΕΩΡΓΙΟΣ ΛΑΖΑΡΙΔΗΣ (Εισηγητής ΑΝΕΛ):Κανονικά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Βάση τις τοποθετήσεις των εισηγητών, η διαδικασία θα είναι κανονική. Προχωρούμε με τις προτάσεις φορέων και τον λόγο έχει ο κ. Δημαράς

ΓΕΩΡΓΙΟΣ ΔΗΜΑΡΑΣ (Εισηγητής του ΣΥΡΙΖΑ): Προτείνω, τους εξής φορείς: Περιφέρεια Αττικής, Δήμος Αθηναίων, Περιφερειακή Ένωση Δήμων Αττικής (ΠΕΔΑ), Εργαστήρια Αστικού Περιβάλλοντος, Ελληνική Ομοσπονδία Εμπορίου και Επιχειρηματικότητας, Τεχνικό Επιμελητήριο Ελλάδας, Σύλλογος Αρχιτεκτόνων Σύλλογος Ελλήνων πολεοδόμων Χωροτακτών, και Περιφερειακής Ανάπτυξης, Πανελλήνιος Σύλλογος ιδιοκτητών διατηρητέων κτιρίων και μνημείων, ελληνική εταιρία για το περιβάλλον και τον πολιτισμό, νοσοκομείο Άγιος Σάββας και το τμήμα περιφερειακής ανάπτυξης Παντείου πανεπιστημίου.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Καταρχήν, θεωρώ πολλούς τους φορείς, κυρία Πρόεδρε και εκ του τεχνικού κόσμου είναι πάρα πολλοί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο Κανονισμός που επικαλείστε αναφέρει μέχρι δέκα τον αριθμό.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Εγώ δεν έχω αντίρρηση, όλοι χρειάζονται, αλλά κάποια φορά πρέπει, να έχουμε λιγότερους φορείς, για να συζητάμε και με κάποιους πολύ ουσιαστικότερα. Αυτό γινόταν και παλαιότερα και είχε καλύτερα αποτελέσματα. Βέβαια τώρα με το γεγονός, ότι ο κ. Υπουργός -μάλλον ο κύριος Φλαμπουράρης- δεν γνωρίζω ποιος, άκουσα τον κύριο Σπίρτζη, δεν έκαναν κανένα διάλογο, ίσως χρήσιμοι είναι όλοι, διότι κανένα δεν ενημέρωσαν, κανείς δεν είπε την άποψή μου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τοποθετηθείτε. Θα τα πείτε στην Εισήγησή σας. Προτείνετε φορείς, αν έχετε κι άλλους.

ΑΘΑΝΑΣΙΟΣ ΜΠΟΥΡΑΣ ( Εισηγητής της Ν.Δ.): Εκείνο το οποίο εγώ θα προσέθετα, γιατί όλα τα άλλα τα συμπεριέλαβε και πράγματι με την κανονική σειρά το Δήμο Αθηναίων, την Περιφέρεια Αττικής, το Τεχνικό Επιμελητήριο οπωσδήποτε, που είναι η «ομπρέλα» όλων. Θα ήθελα, να προτείνω σαν ένα φορέα το Σύλλογο Αρχαιολόγων, επειδή και αυτοί μπορεί να είναι χρήσιμοι σε μια παρέμβαση, η οποία θα είναι θετική για τη συζήτηση του νομοσχεδίου. Από εκεί και πέρα, εγώ δεν διαφωνώ, διαφωνώ ως προς τον αριθμό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε τώρα με τον κ. Τζελέπη, από τη Δημοκρατική Συμπαράταξη.

ΜΙΧΑΗΛ ΤΖΕΛΕΠΗΣ: Απλώς, σύντομα θα επαναλάβω το Δήμο Αθηναίων, το Προεδρείο της ΚΕΔΕ και το Προεδρείο του ΤΕΕ, όπως και τον Πρόεδρο του Εμπορικού Συλλόγου Αθήνας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Παναγιώταρος από τη Χρυσή Αυγή.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή): Δεν θα διαφωνήσουμε με κάποιους από τους προλαλήσαντες σχετικά με φορείς, εμείς έχουμε να προσθέσουμε δύο. Ένας είναι η Ελληνική Αστυνομία, η οποία μπορεί να μας κάνει μια εμπεριστατωμένη έκθεση για τα σημεία του κέντρου των Αθηνών, που υπάρχουν σοβαρότατα προβλήματα και πώς μπορούν αυτά να βελτιωθούν για κάποιες περιοχές που είναι άβατα στην κυριολεξία και σε άλλες περιοχές που σκοπεύετε να τις αναβαθμίσετε, πώς θα είναι στο μέλλον. Δεύτερον, θεωρούμε, ότι πρέπει να κληθεί και κάποιος από τον Παναθηναϊκό, όταν ομιλούμε για ανάπλαση της περιοχής του γηπέδου της λεωφόρου Αλεξάνδρας, να έλθει κάποιος από τον Παναθηναϊκό, να να πει τις απόψεις του, νομίζω, ότι είναι σοβαρότατο. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με την κυρία Κανέλλη από το ΚΚΕ.

ΛΙΑΝΑ ΚΑΝΕΛΛΗ (Ειδικής Αγορήτρια του ΚΚΕ): Αν ανοίξουμε τον κατάλογο μας λείπουν και αντίπαλοι του Παναθηναϊκού και του Ολυμπιακού. Νομίζω, ότι χρειαζόμαστε τις ένοπλες δυνάμεις οπωσδήποτε αυτούς που βάραινε τις κανονιές στο Λυκαβηττό. Σας παρακαλώ πάρα πολύ η Περιφέρεια, ο Δήμος, η αρμόδια για την ανάπλαση και να θυμίσω, ότι ο Παναθηναϊκός ανήκει στην Αθήνα. Ο Παναθηναϊκός ο οποίος υποφέρει πάρα πολύ και σας το μερικοί άνθρωπος ο οποίος έχει ζητήσει διατηρεί τη μνήμη από τη ναζιστική επίθεση και από τον εμφύλιο των πολυκατοικιών που βρίσκονται απέναντι.

Αν αντιμετωπίσουμε την Αθήνα σαν patchwork εντυπώσεων, καλέστε όποιον θέλετε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Λαζαρίδης, έχει καλυφθεί. Ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Εγώ απλώς δύο θέλω να προσθέσω. Από το Δήμο Αθηναίων θέλω να πω, ότι υπάρχει η εταιρία Διπλή Ανάπλαση Α.Ε. Θα έλεγα, λοιπόν, την καλούσαμε από το Δήμο Αθηναίων και τη Διπλή Ανάπλαση και των Συλλόγων Μηχανικών Χωροταξίας, Πολεοδομίας και Περιφερειακής Ανάπτυξης Πρόεδρος είναι η κύρια Αλεξανδροπούλου Αιμιλία. Αυτούς τους δύο φορείς έχουν προσθέσω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα έλθουν τώρα όλα τα χαρτιά με τις προτάσεις, θα καταλήξουμε σε δέκα, συμφωνώ και εγώ με τον κ. Μπούρα, ειδικά τώρα. Το λέει άλλωστε και ο Κανονισμός αυτό. Και για να μη χάνουμε χρόνο, θα τους διαβάσω στην πορεία.

Το λόγο έχει ο κ. Δημαράς, Εισηγητής του ΣΥΡΙΖΑ, βάζω δεκαπέντε λεπτά επιτρέψτε μου να μη τα ξεπεράσουμε όπως άλλες φορές, νομίζω ότι είναι υπέρ αρκετά.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥΡΙΖΑ): Κυρίες και κύριοι συνάδελφοι, αποτελεί κοινή διαπίστωση, ότι το κέντρο της Αθήνας γηράσκει και υποβαθμίζεται. Η πρωτεύουσα της Ελλάδας αυτή που γέννησε τη Δημοκρατία και κουβαλά στους δρόμους της αιώνες ιστορίας και πολιτισμού είναι πλέον αναγκαίο να ανανεωθεί και να αναπλάσει την για τη βελτίωση της ποιότητα ζωής των κατοίκων και των επισκεπτών της. Ο κακός πολεοδομικός σχεδιασμός των προηγούμενων δεκαετιών και η σχετική εγκατάλειψη δημιούργησε συνθήκες ασφυκτικές του κέντρου της πόλης, συνθήκες που επηρέασαν και επηρεάζουν αρνητικά την καθημερινότητα και την ποιότητα ζωής. Επηρεάζουν επίσης την οικονομία και την εμπορική ζωή.

Η απουσία χώρων πρασίνου, ασφαλών διαδρομών για περπάτημα και ποδήλατο, η κυκλοφοριακή συμφόρηση, του προβληματικό δίκτυο μέσων μαζικής μεταφοράς, αλλά και η αισθητική υποβάθμιση του κέντρου της πόλης είναι ορισμένα μόνο από τα χαρακτηριστικά που απέκτησε σταδιακά η Αθήνα. Η ευθύνη για τούτο βαρύνει τις περισσότερες μεταπολεμικές κυβερνήσεις. Στα αρνητικά της πόλης έρχεται να προστεθεί η γήρανση ενός σημαντικού αριθμού κτιρίων στο κέντρο της Αθήνας πολλά από τα οποία είναι ακατοίκητα και χρήζουν αισθητικής ανάπλασης, στατικής αποκατάστασης. Η ευθύνη για τούτο βαρύνει τις περισσότερες μεταπολεμικές κυβερνήσεις. Στα αρνητικά της πόλης έρχεται να προστεθεί η γήρανση ενός σημαντικού αριθμού κτηρίων στο κέντρο της Αθήνας πολλά από τα οποία είναι ακατοίκητα και χρίζουν αισθητικής ανάπλασης, στατικής αποκατάστασης και ιδιαίτερα αναβάθμιση της ενεργειακής τους συμπεριφοράς. Μονώσεις, διπλά τζάμια κ.λπ..

Η κλιματική αλλαγή επιβάλει μεγάλες αλλαγές στην Αθήνα και σε άλλες πυκνοδομημένες πόλεις, ειδικά τα κέντρα των πόλεων όπως της Αθήνας έχουν δομηθεί μεταπολεμικά με βάση το γενικό οικοδομικό κανονισμό του 1955 που προέβλεπε ποσοστό κάλυψης 75% για τα μεσαία οικόπεδα και 85% για τα γωνιακά οικόπεδα. Ο μέσος όρος ακάλυπτης επιφάνειας των οικοπέδων στο Δήμο Αθηναίων είναι περίπου 20%. Οι ακάλυπτοι αυτοί χώροι με τον ίδιο κανονισμό τοποθετούνταν στο πίσω μέρος των οικοπέδων και διαμόρφωναν «πηγάδια» ακάλυπτων χώρων στο κέντρο των οικοδομικών τετραγώνων χωρίς δυνατότητα κυκλοφορίας του αέρα αφού δεν επικοινωνούσαν με τους δρόμους και τους κοινόχρηστους χώρους. Βέβαια με το ΓΟΚ του 1985 το μέγιστο ποσοστό κάλυψης μειώθηκε στο 70%, αλλά δεν άλλαξε ουσιαστικά τίποτα για το κέντρο της Αθήνας.

Το πράσινο αποτελεί ένα πολύ μικρό μέρος της επιφάνειας των οικοπέδων και γενικά της πόλης. Ο όγκος και η μάζα των κτηρίων από μπετόν αρμέ είναι ένας τεράστιος συσσωρευτής θερμότητας ότι χειρότερο για την επιβίωση στο κέντρο της πόλης τα καλοκαίρια. Το φαινόμενο αυτό θα αυξάνεται με την προβλεπόμενη αύξηση της θερμοκρασίας συνεπεία της κλιματικής αλλαγής. Επειδή αποτελεί πολεοδομικό παραλογισμό το κέντρο της πόλης να υποβαθμίζεται και να ερειπώνεται, να σαπίζει μπορούμε να πούμε ενώ έχουμε μία διαρκή μετακίνηση και οικοδομική ανάπτυξη από το κέντρο προς τα προάστια αποτελεί επιτακτική ανάγκη να αντιστρέψουμε αυτή την κίνηση από τα προάστια προς το κέντρο. Τούτο μπορεί να γίνει αναπλάθοντας τα κέντρα των πόλεων και ιδιαίτερα της Αθήνας αυξάνοντας υπερδιπλασιάζοντας θα έλεγα το πράσινο αλλά και κάνοντας ανασχεδιασμό με πρόγραμμα και μελέτη των νέων συνθηκών. Απαιτείται λοιπόν ένα τολμηρό σχέδιο σε ελάχιστη κλίμακα οικοδομικού τετραγώνου και ευρύτερες περιοχές πολλών οικοδομικών τετραγώνων. Στο σχέδιο αυτό προφανώς θα προβλέπονται και κατεδαφίσεις κτηρίων. Η πόλη όταν τα κτήρια γεράσουν και ξαναχτιστεί δεν πρέπει να δομηθεί με τους ίδιους όρους που περιγράψαμε προηγουμένως. Χρειαζόμαστε λοιπόν ένα φορέα αναπλάσεων και το αντίστοιχο θεσμικό νομικό πλαίσιο για τούτο.

Θα πρέπει λοιπόν να κατανοήσομε ότι για να προσεγγίσει η Αθήνα τις απαιτούμενες προδιαγραφές μιας κανονικής πόλης, θα χρειαστεί όπως προανέφερα και κατεδάφιση κτηρίων. Για να γίνουν τόσο τολμηρές αλλά αναγκαίες παρεμβάσεις απαιτείται νέο θεσμικό πλαίσιο. Πιθανόν να απαιτεί και αναθεώρηση κάποιων άρθρων του Συντάγματος. Τούτο αφορά τα ζητήματα των πολλών μικρών ιδιοκτησιών και των εξ αδιαιρέτου οικοπέδων που είναι αδύνατη η κοινή απόφαση εκμετάλλευσης για τέτοιες αλλαγές προκειμένου να γίνει παρέμβαση σε κλίμακα οικοδομικών τετραγώνων. Είναι χαρακτηριστικό ότι η αποδεκτή επιφάνεια πράσινο ανά κάτοικο σε μία ευρωπαϊκή πόλη είναι 9 τετραγωνικά μέτρα ανά κάτοικο. Στο Δήμο Αθηναίων ανάλογα με τον εφαρμοζόμενο τρόπο μέτρησης η αναλογία αυτή υπολογίστηκε από 1 έως 2 τετραγωνικά μέτρα ανά κάτοικο. Αυτό σημαίνει για να αποκτήσει η Αθήνα μία κανονικότητα σε ότι αφορά το πράσινο θα πρέπει να τριπλασιαστεί ή να τετραπλασιαστεί επιφάνεια πρασίνου που αντιστοιχεί σε κάθε κάτοικό της . Καταλαβαίνετε λοιπόν με πόσα δύσκολα θέματα έχουμε να καταπιαστούμε. Το παρόν νομοσχέδιο δεν στοχεύει σε τέτοιες μεγάλες αλλαγές. Κινείται στα πλαίσια του υπάρχοντος θεσμικού πλαισίου και με την προβλεπόμενη σύσταση φορέα αναπλάσεων της πόλης των Αθηνών, σκοπεύει στο να προχωρήσουν ζητήματα που έχουν ωριμάσει και που καθυστερούν δεκαετίες.

Μέχρι τώρα η έλλειψη συντονισμού σε τρία επίπεδα κυβέρνησης, περιφέρειας και δήμων είναι το μεγαλύτερο πρόβλημα και η βασική αιτία που δεν προχώρησαν οι αναπλάσεις που σχεδιάστηκαν τα προηγούμενα χρόνια στο κέντρο της Αθήνας. Διαφορετικές μελέτες έχουν στα συρτάρια τους οι υπηρεσίες Περιφέρειας Αττικής, μελέτες που έχουν πληρωθεί και σε ιδιωτικά γραφεία και στα πανεπιστημιακά ιδρύματα. Διαφορετικές μελέτες έχει ο Δήμος Αθηναίων, άλλες μελέτες έχει το Υπουργείο Περιβάλλοντος, πρώην ΥΠΕΧΩ. Αυτή η έλλειψη συντονισμού στα τρία επίπεδα, δεν επέτρεψε να προχωρήσει καμία από τις μελέτες που έχουν, ήδη, εκπονηθεί ή έχουν ανακοινωθεί, όπως για παράδειγμα, η αναβάθμιση και η ενοποίηση των χώρων του Πολυτεχνείου και του Μουσείου, η ανάπλαση της Αμαλίας, της Πανεπιστημίου και της Πατησίων. Η ανάπλαση των χώρων γύρω από τους σιδηροδρομικούς σταθμούς, π.χ. στο Σταθμό Πελοποννήσου και ένα σωρό άλλες μελέτες πολεοδομικών παρεμβάσεων.

Πρέπει να τονίσουμε τη σημαντική αναβάθμιση που υπήρξε στις πόλεις της Περιφέρειας που δεν είχαν, ίσως, αυτή τη γραφειοκρατία και τη δυσκολία συντονισμού, όπως έχουμε στις πόλεις της Θεσσαλίας, Λάρισα, Τρίκαλα, Καρδίτσα, που προχώρησαν σε πραγματική αναμόρφωση και ανάπλαση των πόλεών τους. Επίσης, πολλά θετικά παραδείγματα έχουμε σε πολλούς περιφερειακούς Δήμους της Αθήνας. Αξίζει να αναφερθούμε και σε ιδιαίτερες προσπάθειες για την ανάπλαση του κέντρου της Αθήνας που έγιναν κατά το παρελθόν από τον κ. Στέφανο Μάνο, την κυρία Μελίνα Μερκούρη και τον κ. Αντώνη Τρίτση, στην τολμηρή παρέμβαση, για εκείνη την εποχή, της πεζοδρόμησης της Διονυσίου Αρεοπαγίτου και της Απόστολου Παύλου μέχρι το Θησείο.

Η Αθήνα ανήκει στους κατοίκους της, ανήκει σε όλη την Αττική αλλά και σε όλη την Ελλάδα, ως πρωτεύουσά της. Είναι υποχρέωσή μας, να μην την αφήσουμε να καταρρεύσει. Να φροντίσουμε για την ανανέωσή της την προσαρμογή της στις νέες συνθήκες και αυτό πρέπει να γίνει τώρα. Σήμερα.

Ένα πρόγραμμα αναβάθμισης και βιωσιμότητας του κέντρου της Αθήνας είναι αναγκαίο, γι' αυτό θα πρέπει να είναι ένα πρόγραμμα μακράς πνοής, με σαφές χρονοδιάγραμμα και να θέτει συγκεκριμένους στόχους, όπως την αύξηση του πρασίνου και των ελεύθερων και κοινόχρηστων χώρων. Τη διαμόρφωση ενός φιλικού περιβάλλοντος για τον πεζό και τον ποδηλάτη με τη δημιουργία ενός εκτεταμένου δικτύου πεζοδρόμων και ποδηλατοδρόμων. Την αναβάθμιση της ποιότητας των υπηρεσιών των μέσων μαζικής μεταφοράς και έμφαση στα μέσα σταθερής τροχιάς και τα ηλεκτροκίνητα μέσα. Τη δημιουργία χώρων πρασίνου και ελεύθερων κοινόχρηστων χώρων με την κατεδάφιση ενός σημαντικού αριθμού παλαιών κτιρίων που δεν έχουν ιστορική ή αρχιτεκτονική αξία. Την αποκατάσταση της στατικής αντοχής των παλαιών κτηρίων που δεν θα κατεδαφιστούν, σύμφωνα με τις σύγχρονες αντισεισμικές προδιαγραφές. Την αισθητική αναβάθμιση της γειτονιάς της πόλης με παρεμβάσεις χαμηλού κόστους, όπως η αύξηση του πρασίνου, οι εικαστικές παρεμβάσεις καλλιτεχνών από τα κέντρα τεχνών των Δήμων και άλλα. Την ανάπλαση αξιόλογων δρόμων, πλατειών και σημείων ιστορικής και πολιτισμικής αναφοράς, σε συνδυασμό με το σχέδιο ενοποίησης των αρχαιολογικών χώρων, στοχεύοντας, παράλληλα, στη δημιουργική ενεργοποίηση του εργατικού δυναμικού και ιδιαίτερα των νέων. Την αξιοποίηση των φορέων της κοινωνικής και αλληλέγγυας οικονομίας και της νεοφυούς επιχειρηματικότητας, για την αναβάθμιση της εμπορικής, τουριστικής και κοινωνικής δραστηριότητας στο κέντρο της πόλης. Προερχόμενος από το χώρο της πολιτικής οικολογίας, θα πρέπει να επισημάνω ότι, εγώ προσωπικά και οι Οικολόγοι, έχουμε καταθέσει επανειλημμένα τέτοιες προτάσεις, ειδικά για την περιοχή της Αττικής.

Με το σχέδιο νόμου «Σύσταση φορέα αναπλάσεων της πόλης των Αθηνών», η Κυβέρνηση πραγματοποιεί ένα σημαντικό πρώτο βήμα, προκειμένου να καταστεί εφικτή η ταχύρρυθμη υλοποίηση αναπλάσεων στο κέντρο της Αθήνας, με σκοπό τη βελτίωση της ποιότητας ζωής των υπό ανάπλαση περιοχών, την τόνωση της κοινωνικής συνοχής και την οικονομική τους ανάπτυξη. Το νομοσχέδιο κινείται στο πλαίσιο της υπάρχουσας νομοθεσίας και των άρθρων του Συντάγματος. Σκοπό έχει να συναντήσει την Κυβέρνηση, την Περιφέρεια και τον Δήμο της Αθήνας, ώστε να μπορούν να προχωρήσουν παρεμβάσεις στο κέντρο της πόλης που είναι ώριμες και πάρα πολλές από αυτές έχουν ολοκληρωμένες μελέτες.

Ο σχεδιασμός ξεκινά με την ανάπλαση δύο περιοχών του κέντρου που, κατά γενική εκτίμηση, απαιτούνται παρεμβάσεις, όπως τα προσφυγικά στη λεωφόρο Αλεξάνδρας και το εμπορικό τρίγωνο της Αθήνας. Για την ανάπλαση αυτών των περιοχών, συστήνεται εταιρεία ειδικού σκοπού με τη μορφή της Ανώνυμης Εταιρείας, στη διοίκηση της οποίας συμμετέχουν ο Δήμος Αθηναίων, η Περιφέρεια Αττικής και τα σχετικά Υπουργεία. Ο φορέας αυτός έχει στόχο τον συντονισμό των φορέων, προκειμένου να γίνουν γρήγορα οι αναγκαίες παρεμβάσεις και να αξιοποιηθούν οι υπάρχουσες μελέτες και στα τρία επίπεδα που προαναφέρθηκαν. Στο Διοικητικό Συμβούλιο του φορέα θα εκπροσωπούνται τα συναρμόδια Υπουργεία, ΥΠ.ΕΝ., Πολιτισμού, Υποδομών και Μεταφορών και θα μετέχουν, επίσης, εκπρόσωποι του Δήμου Αθηναίων, της Περιφέρειας Αττικής, καθώς και ο Διοικητής του νοσοκομείου «Άγιος Σάββας». Η λειτουργία της εταιρείας αναμένεται να πιστοποιήσει και άλλους φορείς, δημόσιους και ιδιωτικούς, αλλά και φορείς της κοινωνίας των πολιτών, που έχουν να διαδραματίσουν σημαντικό ρόλο στο σχεδιασμό για την υλοποίηση των αναπλάσεων. Κατά την άσκηση των δραστηριοτήτων, η εποπτεία της εταιρείας θα ασκείται από κοινού, από τον Υπουργό Επικρατείας, αρμόδιο για το συντονισμό της επιτροπής των μεγάλων έργων υποδομής και από τον Υπουργό Υποδομών και Μεταφορών.

Η εταιρεία με την επωνυμία «ΑΝΑΠΛΑΣΗ ΑΘΗΝΑΣ Α.Ε.», στο πλαίσιο του σκοπού της θα μπορεί να προχωρήσει στην αξιοποίηση εγκαταλειμμένων, κενών ή ανενεργών κτιρίων με τη σύμφωνη γνώμη και τη συνεργασία των ιδιοκτητών ή διαχειριστών τους, να αποκαθιστά διατηρητέα κτίρια και νεότερα μνημεία, να αναλαμβάνει δράσεις ενίσχυσης της νεοφυούς και καινοτόμου επιχειρηματικότητας και της αλληλέγγυας οικονομίας, δράσεις ανάδειξης του τουριστικού χαρακτήρα των περιοχών, δράσεις πολιτιστικής αναβάθμισης, δράσεις αθλητισμού και δράσεις υπέρ των νέων και των ευάλωτων κοινωνικών ομάδων. Για την εξυπηρέτηση αυτών των σκοπών η εταιρεία θα μπορεί να προβεί μεταξύ των άλλων σε καταγραφή του κτιριακού και πολιτιστικού αποθέματος, στην εκτέλεση έργων ή ανάθεση σε τρίτους έργων ανάπλασης, στη διενέργεια αρχιτεκτονικών διαγωνισμών και εν γένει διαγωνιστικών διαδικασιών και της προς ανάθεσης μελέτης.

Στην εκπόνηση – ανάθεση – εποπτεία – παρακολούθηση και παραλαβή μελετών ενδεικτικά για την αποκατάσταση και την ανάπλαση διατηρητέων μνημείων και κτηρίων, αστικών αναπλάσεων και αρχιτεκτονικής, μελετών επί θεμάτων στεγαστικής αποκατάστασης και επανακατοίκησης, μελετών επί θεμάτων διαβίωσης ευάλωτων κοινωνικών ομάδων. Στη συμμετοχή σε προγράμματα ανάπτυξης δημόσια, ιδιωτικά, καθώς και σε επιχειρησιακά προγράμματα ΕΣΠΑ. Στην ανάληψη δράσεων ή εκτέλεση έργων, κατόπιν σύναψης προγραμματικών συμβάσεων με δημόσιους φορείς, ΟΤΑ ή νομικά πρόσωπα δημοσίου δικαίου, ιδίως κατά την εκτέλεση επιχειρησιακών προγραμμάτων.

Η ιδέα των αναπλάσεων στα μεγάλα αστικά κέντρα αποτελεί εδώ και πολλά χρόνια σημείο σύγκλησης επιστημόνων, κινημάτων και φορέων που έχουν αντιληφθεί την εξαιρετική σημασία της αναβάθμισης των αστικών κέντρων και την κοινωνική, οικονομική και πολιτιστική ροή της χώρας. Είμαι βέβαιος, ότι τη σημασία αυτή την αντιλαμβάνονται πλέον όλες οι πολιτικές δυνάμεις της χώρας, καθώς οι αναπλάσεις αυτές συμβάλλουν στην ίδια την αναβάθμιση της καθημερινότητας των πολιτών. Η αρχή έχει γίνει με το νομοσχέδιο που συζητάμε σήμερα στην Επιτροπή Παραγωγής και Εμπορίου, όπου μπαίνουν οι πρώτες βάσεις για μια ουσιαστική ανάπλαση του κέντρου της Αθήνας. Ελπίζω να κατανοηθεί αυτή η ανάγκη, διότι το όφελος που έχει προκύψει για το κέντρο της Αθήνας, θα είναι πολλαπλό πρώτα για την ποιότητα της ζωής των κατοίκων, την ανάπτυξη του τουρισμού, αλλά και την αντιμετώπιση της κλιματικής αλλαγής. Πρέπει να ενεργοποιήσουμε σε αυτό το όραμα «αναβάθμιση του κέντρου της Αθήνας» και τις νέες δυνάμεις επιστημόνων και φοιτητών, πανεπιστήμια, πολυτεχνεία και άλλα. Θα πρέπει να βρούμε τους τρόπους που θα αξιοποιηθούν και θα προσφέρουν άνθρωποι νέες ιδέες και προτάσεις.

Με αυτές τις παρατηρήσεις και τις παρατηρήσεις των συναδέλφων και των φορέων που θα έρθουν στην Επιτροπή, εκτιμώ ότι το σχέδιο νόμου μπορεί να προχωρήσει με τις καλύτερες δυνατές προϋποθέσεις. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα ήθελα να σας διαβάσω τους φορείς οι οποίοι είναι 11 τελικά, για να μπορέσουν οι υπηρεσίες να τους ειδοποιήσουν. Περιφέρεια Αττικής, Δήμος Αθηναίων, ΠΕΔΑ, Εργαστήριο Αστικού Περιβάλλοντος ΕΜΠ, Εμπορικός Σύλλογος Αθήνας, Τεχνικό Επιμελητήριο, Γεωτεχνικό Επιμελητήριο, Ελληνική Εταιρεία Περιβάλλοντος Πολιτισμού, Ελληνική Αστυνομία, Σύλλογος Μηχανικών Χωροταξίας Πολεοδομίας και Περιφερειακής Ανάπτυξης και Σύλλογος Ελλήνων Αρχαιολόγων.

Συνεχίζουμε με τον κ. Μπούρα, Εισηγητή της Νέας Δημοκρατίας.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Ευχαριστώ, κυρία Πρόεδρε. Πριν ξεκινήσω, ειλικρινά, κύριοι Υπουργοί σήμερα μιλάμε επί της αρχής. Υπάρχει αρχή; Μήπως εμένα μου έδωσαν ελλιπές νομοσχέδιο; Ξέρετε, τι λέει η αρχή; Ότι «κρίνεται απαραίτητη η σύσταση και λειτουργία αυτής της εταιρίας». Εγώ θα περίμενα κάποια μελέτη, κάποια κρυολογήματα πάνω στα οποία να συζητήσουμε κ.λπ. κι αμέσως μετά από 5 σειρές - αυτή είναι η αρχή σας - λέτε όπως λέει το ίδιο το Γενικό Λογιστήριο, η έκθεση αξιολόγησης. Λέει «στο άρθρο 1 λέμε τους σκοπούς τάδε, τάδε, τάδε». Υπάρχει αιτιολογική έκθεση, υπάρχει αρχή, για να μπορούμε να συζητήσουμε; Μήπως δε μας τη δώσατε;

Παρόλα αυτά, κύριοι Υπουργοί εγώ θα θέσω μερικά απλά ερωτήματα από την αρχή. Μάλιστα, εάν έχετε και απάντηση, δε θα έχω κανένα λόγο, να μη δεχτώ τη διακοπή. Το πρώτο και κύριο ερώτημα: Έγινε διαβούλευση και με ποιους; Για να σας προλάβω, απ' ό,τι με ενημέρωσε ο Δήμαρχος Αθηναίων, κ. Φλαμπουράρη, κάποια στιγμή κάτι του είπατε σε ανύποπτο χρόνο και χώρο, ότι πρόκειται να κάνετε κάτι και έκτοτε ουδεμία φωνή και ουδεμία ακρόαση.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Να σας απαντήσω αμέσως. Σε δύο συναντήσεις του Μαξίμου.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Θα του τα πείτε αύριο εδώ. Εγώ, θα τον ξαναρωτήσω. Ποια αναγκαιότητα σας οδήγησε στην κατάθεση αυτού του σχεδίου νόμου; Από πού προκύπτει αυτό που γράφετε «κρίνεται απαραίτητη η σύσταση και λειτουργία της Α.Ε.»; Κάθε νομοθέτημα γίνεται, προκειμένου, να λύσει θέματα, να καλύψει αδυναμίες. Ποιες είναι αυτές οι αδυναμίες; Αναφέρονται πουθενά; Τι συμφέροντα πρόκειται, να εξυπηρετηθούν; Γιατί - θα τα πούμε και παρακάτω - υπάρχουν πολλά πράγματα, που έχουν προβληματική θεώρηση.

Με το σχέδιο νόμου αυτό γίνεται θεσμική παρέμβαση, κύριοι Υπουργοί, στην ιστορική πρωτεύουσα της Αθήνας, που υποβαθμίζει τη λειτουργία της, ανεξάρτητα εάν συμφωνώ με τον κ. συνάδελφό για τα προβλήματα. Όμως, αυτά δεν λύνονται με τέτοια αυταρχική παρέμβαση. Λύνονται με συνεργασία και με διάλογο και με στήριξη. Παρεμβαίνει, δηλαδή, στη λειτουργία και τις αρμοδιότητες του Δήμου και οδηγεί σε κεντρικό κρατικό έλεγχο όσων χρόνια κι εσείς, μάλιστα, στην Αριστερά επαίρεστε για την προσπάθεια ν’ αποκεντρώσετε αρμοδιότητες και τι κάνετε; Οδηγείτε σε συντονισμό, ενώ θα έπρεπε, να υπάρχει στήριξη του προγράμματος του Δήμου. Ποιου; Ενός Δήμου που είναι τόσο μεγάλος, που ξέρετε τι λέει ο απλός λαός; «Ο Δήμος Αθηναίων είναι όσο πέντε Υπουργεία», μεγάλα Υπουργεία. Τέτοια δυναμικότητα έχει. Έχει στελέχωση, έχει κατάλληλες δομές όμως, ο δήμος αυτός, θέλει να συνεργαστεί και έτσι έκανε πάντα, κύριοι Υπουργοί, με το κεντρικό κράτος και έγιναν πολλά πράγματα- θα τα πούμε και αναλυτικότερα- με τη στήριξη του κράτους.

ΧΡΗΣΤΟΣ ΣΠΙΤΡΖΗΣ (Υπουργός Υποδομών και Μεταφορών): *(Ομιλεί εκτός μικροφώνου)* Ποια πράγματα;

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Θα τα πω, κύριοι, μην αγωνιάτε, κύριε Σπίρτζη.

ΧΡΗΣΤΟΣ ΣΠΙΤΡΖΗΣ (Υπουργός Υποδομών και Μεταφορών): *(Ομιλεί εκτός μικροφώνου)* Συγκεκριμένα πράγματα ποιο ήταν το έργο του Δήμου!

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Το αμφισβητείτε!

ΧΡΗΣΤΟΣ ΣΠΙΤΡΖΗΣ (Υπουργός Υποδομών και Μεταφορών): *(Ομιλεί εκτός μικροφώνου)* Όχι, πείτε το, εσείς.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.):. Εγώ, θα το πω όταν θα χρειαστεί, δεν θα μου υποδείξετε εσείς πότε. Εσείς, θα πείτε την και γιατί παρεμβαίνετε. Σας πειράζει βέβαια! Αντί λοιπόν να συνεχίσετε διάλογο που υπήρχε με αυτή την ιστορική πρωτεύουσα, με αυτή την μοναδική πόλη σε πολιτισμό, σε παράδοση, σε φυσικό πλούτο, να συνεχίσετε τον διάλογο που υπήρχε προκειμένου αυτός που ο δήμος να γίνει μητροπολιτικός δήμος, όπως ισχύει σε όλη την Ευρώπη, διακόψατε και αυτόν τον διάλογο.

Με το σχέδιο νόμου δημιουργούνται πολλά νομικά προβλήματα καθώς, εκ του νόμου ο δήμος Αθηναίων, είναι αρμόδιος για τους δημόσιους χώρους της πόλης, την αδειοδότηση των έργων και γενικότερα για τη συνολική λειτουργία της πόλης. Από τα τέλη του 2014 έχει θεσμοθετηθεί το Σχέδιο Ολοκληρωμένων Αστικών Παρεμβάσεων (ΣΟΑΠ) για το κέντρο της Αθήνας με βάση το οποίο εκπονήθηκε πρόγραμμα Ολοκληρωμένων Χωρικών Επενδύσεων (ΟΧΕ), που υποβλήθηκε στην Περιφέρεια Αττικής και εγκρίθηκε η χρηματοδότησή του από ευρωπαϊκούς πόρους.

ΧΡΗΣΤΟΣ ΣΠΙΤΡΖΗΣ (Υπουργός Υποδομών και Μεταφορών): *(Ομιλεί εκτός μικροφώνου)* Επειδή δεν άκουσα και θέλω να το σημειώσω μπορείτε να επαναλάβετε, από τον ΟΧΕ, είπατε;

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.):. Δε κατάλαβα τι ρωτάτε. Επαναλαμβάνω, εκπονήθηκε Πρόγραμμα Ολοκληρωμένων Χωρικών Παρεμβάσεων ΟΧΕ, έτσι λέγεται αν δεν το ξέρατε, αλλά φαντάζομαι ότι το ξέρετε. Έτσι, δρομολογήθηκαν και υλοποιούνται έργα στο εμπορικό τρίγωνο της Αθήνας που αναφέρονται, όμως, και στο σχεδιασμό της «ΑΝΑΠΛΑΣΗ Α. Ε.». Θα έχουμε, δηλαδή, ο ένας πάνω στον άλλον. Το 2014 θεσμοθετήθηκε για το ρυθμιστικό σχέδιο της μητροπολιτικής Αθήνας σε συνεργασία με τον ΟΡΣΑ και με το οποίο εναρμονίζεται ο σχεδιασμός του δήμου Αθηναίων. Ακόμη, ο δήμος Αθηναίων σε συνεργασία με το Πανεπιστήμιο Θεσσαλίας προχώρησε ερευνητικό πρόγραμμα για την αποκατάσταση απαξιωμένων κτιρίων αλλά και την επανάχρηση εγκαταλελειμμένων κριτηρίων, ενώ ζήτησε και πέτυχε χρηματοδότηση από την Ευρωπαϊκή Τράπεζα Επενδύσεων.

Αυτά τα πράγματα, κύριε Δημαρά, που τα θέσατε ωραία, έπρεπε να έλθει το κεντρικό κράτος να στηρίξει, να συνεργαστεί, να ενισχύσει τον δήμο για να εκτελεστούν, γιατί είναι έτοιμα. Τώρα τι κάνατε; Δεν κάνετε αυτό! Κάνετε «καπέλο». Με βάση, ποιες ολοκληρωμένες οικονομικοτεχνικές μελέτες και μελέτες σκοπιμότητας προγραμματίζει αυτή η Α.Ε. παρεμβάσεις; Με ποιο πρόγραμμα, σχέδιο και θεσμικό πλαίσιο; Για ποιο λόγο παρίσταται η ανάγκη ίδρυσης της συγκεκριμένης Α.Ε., με χωρική αρμοδιότητα μόνο στο δήμο Αθηναίων; Το προσδιορίζει κι όλα.

Οι άλλες μεγάλες πόλεις της Ελλάδας, δεν έχουν τα ίδια ζητήματα να αντιμετωπίσουν; Μήπως, τελικά, η σύσταση αυτής της Α.Ε., σκοπό έχει να δημιουργήσει μια σειρά αντίστοιχων Α.Ε. ανά πόλη της Ελλάδας; Με αυτό τον τρόπο ασκείται χρηστή διοίκηση; Περιορίζετε τις δαπάνες του κράτος; Και διαχειρίζεστε τα χρήματα των φορολογουμένων πολιτών; Βασικό, επίσης, είναι η επικάλυψη αρμοδιοτήτων με τον δήμο Αθηναίων, καθώς και εκτεταμένες επικαλύψεις αρμοδιοτήτων με άλλους φορείς. Στο σχέδιο νόμου δεν αναφέρεται πουθενά το σχέδιο αποκατάστασης των προσφυγικών για τις οικογένειες των καρκινοπαθών που νοσηλεύονται στον «Άγιο Σάαβα». Μη γελάτε, κ. Σπίρτζη! Γελάτε λάθος! Το μόνο σχετικό, είναι η παρουσία του Διοικητή νοσοκομείου «Αγίου Σάββα» στο διοικητικό συμβούλιο και μόνο- αν το διαβάσατε στην Έκθεση Αξιολόγησης Συνεπειών, αυτή διαβάστε τη- είναι κομμάτι πέρα ξεχασμένο του νομοσχεδίου- αναφέρεται η παροχή στεγαστικής συνδρομής στις αδύναμες οικονομικά οικογένειες των καρκινοπαθών που νοσηλεύονται στον «Άγιο Σάββα».

Μάλιστα, κύριε Σπίρτζη, εσείς έπρεπε να ξέρετε ως τέως Πρόεδρος του Τεχνικού Επιμελητηρίου, ότι υπήρξε Προγραμματική Σύμβαση του Δήμου Αθηναίων και του τότε ΠΕ.ΧΩ.Δ.Ε. με μελέτη του Τεχνικού Επιμελητήριου για την αξιοποίηση των προσφυγικών. Μάλιστα, το έργο το αναλάμβανε το Τ.Ε.Ε.. Αν δεν το ξέρετε, πάρτε τη νέα Διοίκηση. Το σχέδιο νόμου είναι τόσο γενικό, ώστε δημιουργεί σειρά συγκρούσεων συμφερόντων, που στο εφαρμοστικό του κομμάτι θα μπορούσε, δυνητικά, να καταλήξει σε αυθαίρετες αποφάσεις και επικάλυψη, δημοκρατικά, αποφασισμένων δράσεων του Δήμου Αθηναίων. Δηλαδή, αλλά θα αποφασίζει το Δημοτικό Συμβούλιο ομόφωνα και άλλα θα κάνει αυτό. Αποτελείται, όπως είπε και η Πρόεδρος από εννέα άρθρα, από τα οποία, μάλιστα, το ένατο είναι η έναρξη εφαρμογής.

Με το άρθρο 7, πράγματι, συστήνεται αυτή η Εταιρεία σύμφωνα με τους κανόνες της ιδιωτικής οικονομίας. Δεν διευκρινίζεται ρητά, αν θα εξαιρείται από το δημόσιο λογιστικό. Κρίνεται απαραίτητο να το αποσαφηνίσετε. Πολλώ δε μάλλον, καθώς στο άρθρο 6 του σχεδίου νόμου, ορίζεται ότι με ΚΥΑ μπορούν να καθορίζονται ειδικότεροι κανόνες για τη διαχείριση και αξιοποίηση των εσόδων από τη δραστηριότητα της Εταιρίας. Συνέπεια αυτών, καθίσταται ο ελλιπής έλεγχος της δαπάνης του δημοσίου χρήματος.

Στη συνέχεια αυτού του άρθρου, αναφέρεται για, κατ’ εξουσιοδότηση, κανονιστικές αποφάσεις. Λέτε, όμως, και για νόμους. Το ν.3229 του 2005 περί ΔΕΚΟ και τον ν. 1920 περί Ανωνύμων Εταιρειών, εφόσον δεν αντίκεινται στις διατάξεις του παρόντος. Είναι «πονηρά» πράγματα αυτά και απλά αναφέρω τη λέξη. Με τις ανωτέρω παραθέσεις δημιουργείται μείζον ζήτημα, καθώς δύναται με κανονιστική απόφαση να ρυθμίζονται θέματα σε απόκλιση από τις διατάξεις περί ΔΕΚΟ και Ανωνύμων Εταιρειών. Εύλογα, δημιουργείται το ερώτημα, σχετικά με τη σκοπιμότητα αποκλεισμού του Υπουργού Εσωτερικών. Δεύτερος υπογράφει και θα περίμενα να είναι εδώ, γιατί είναι ο αρμόδιος Υπουργός. Δεν τον αναφέρετε πουθενά και τον βάζετε να υπογράφει ως δεύτερος Υπουργός, χωρίς, πουθενά, να έχει ανάμειξη. Αυτό εσείς το βλέπετε σωστό, μέσα στις αρμοδιότητες των Ο.Τ.Α., να μην υπάρχει ο επιβλέπων Υπουργός; Από την εποπτεία της Εταιρίας εξαιρείται και έχουμε να ασκείται η εποπτεία από εσάς, κύριε Σπίρτζη και από τον κ. Φλαμπουράρη. Μπράβο.

Ακολούθως, με ποια κριτήρια, όπως αναφέρεται παρακάτω, θα τροποποιείται το καταστατικό της Εταιρίας από τον Υπουργό Οικονομικών; Δηλαδή, δεν θα τροποποιείται από εσάς και θα έρχεται ο Υπουργός Οικονομικών, ενώ θα έπρεπε οι εποπτεύοντες Υπουργοί να ασχολούνται με αυτό. Με το άρθρο 2, προσδιορίζονται οι σκοποί της Εταιρίας, οι οποίοι, μεταξύ άλλων, είναι αυτοί που λέτε. Πρέπει σε αυτό το σημείο, να επισημάνω μερικά πράγματα, τα οποία νομίζω ότι θα δημιουργήσουν πάρα πολύ μεγάλα προβλήματα. Ορίζεται ότι δύναται να αποκαθιστά διατηρητέα κτίρια και νεότερα μνημεία, προδήλως, κατά παρέκκλιση κάθε άλλης διάταξης. Κρίνεται, λοιπόν, σκόπιμο να μας πείτε, κύριοι Υπουργοί, καθώς ακόμη και μέχρι απόκλιση από τις διατάξεις έκδοσης αδειών αναστήλωσης, έχετε σκοπό να παρέμβετε και των απαραίτητων εγκρίσεων της Αρχαιολογικής Υπηρεσίας. Επίσης, χορηγείται δυνατότητα να συμμετέχει σε δημόσια και ιδιωτικά Αναπτυξιακά Προγράμματα, καθώς και σε Επιχειρησιακά Προγράμματα του ΕΣΠΑ και όπως λέει παρακάτω «να συνάπτει Προγραμματικές Συμβάσεις με δημόσιους φορείς, Ο.Τ.Α.».

Δηλαδή, έχουμε την ανώνυμη εταιρία «Ανάπλαση των Αθηνών» και θα πάει στον Δήμο Αχαρνών ή στον Δήμο Περιστερίου, κύριε συνάδελφε, να συνάψει προγραμματική σύμβαση;

Τι είναι αυτό που κάνετε, τι ακριβώς θέλετε να κάνετε με αυτό; Λέτε ότι θα είστε για την Αθήνα και θα πάτε να κάνετε προγραμματικές συμβάσεις στο Βόλο, στη Λάρισα, στο Περιστέρι, στα Μέγαρα, στις Αχαρνές;

Τέλος, προβλέπεται, ότι η εταιρία δύναται να προβαίνει σε κάθε ενδεδειγμένη ενέργεια και δράση η οποία εμπίπτει στους σκοπούς της, έστω και εάν δεν αναφέρεται ρητώς στο νομοσχέδιο- αυτό λέτε- και να μην αναφέρεται στο νομοσχέδιο, μπορείτε. Αν κάποιος αναλύσει τους σκοπούς στο άρθρο 2, θα δει «σημεία και τέρατα».

ΧΡΗΣΤΟΣ ΣΠΙΡΤΖΗΣ(Υπουργός Μεταφορών και Υποδομών): Σκέτο «τέρατα».

ΑΘΑΝΑΣΙΟΣ ΜΠΟΥΡΑΣ(Εισηγητής της Ν.Δ.): Ακούστε κύριε Σπίρτζη, θα σας παρακαλέσω να μάθετε την κοινοβουλευτική τάξη και να σέβεστε. Μην πετάτε πομφόλυγες, γιατί δεν σας ακούει κανένας και απεναντίας σας παρεξηγεί και η κοινωνία και θα παρακαλέσω χωρίς χαμογελάκια και ειρωνικά κοιτάγματα.

Στο άρθρο 3 γίνεται το 8μελές συμβούλιο. Στο άρθρο 4, δεν σας έφτανε αυτό, συστήνετε γνωμοδοτικό τεχνικό συμβούλιο με 8 μέλη και τριετή θητεία. Δεν υπάρχει καμία αναφορά περί τρόπου και ύψους της αμοιβής τους, δεν υπάρχουν πουθενά κριτήρια αυτών των ανθρώπων- κανένα κριτήριο. Κατά συνέπεια, εμείς βγάζουμε το συμπέρασμα, ότι θα συναφθούν συμβάσεις ορισμένου χρόνου ή μίσθωσης έργου και βέβαια αυτό το τεχνικό συμβούλιο, άκουσον – άκουσον, δεν ξέρω αν θα το συγκαλεί κανείς, δεν αναφέρεται πουθενά, θα είναι όλοι παρέα; Αλλά θα είναι δυνατόν- το λέτε μάλιστα στο νομοσχέδιο- να μην είναι δεσμευτικές οι αποφάσεις, αλλά θα μπορούν να υπάρχουν και διαφορετικές γνώμες. Δηλαδή, όταν θα φτάνει στο συμβούλιο διαφορετική γνώμη, μήπως θα πρέπει να αναθέτουμε και σε κανένα άλλο γραφείο να συμψηφίσει τις δύο γνώμες;

Στο άρθρο 7 μιλάτε για την κατάρτιση εσωτερικού κανονισμού λειτουργίας. Αυτή διέπεται από κάποιους νομούς όπως ξέρετε- τον ν.3429/2005- και πρέπει να διευκρινιστεί από εσάς- και το ζητώ κύριε Φλαμπουράρη- αν αποτελεί Φορέα της κεντρικής Κυβέρνησης αυτό που πάτε να κάνετε και αν υπερβαίνει ο προϋπολογισμός το τιθέμενο όριο- δεν θυμάμαι αν είναι 10 εκατομμύρια ευρώ- προκειμένου να ακολουθηθεί η ανωτέρω διαδικασία; Είναι πρόδηλο όμως ότι μπορεί να το έχετε κάνει έτσι, ώστε δεν υπάρχει καμία υποχρέωση εσωτερικού κανονισμού λειτουργίας και εξ αυτού θα προκύπτει πλήρης αδιαφάνεια και πλήρης κατάργηση ελέγχου αυτής της εταιρίας.

Στο άρθρο 8 προσδιορίζεται, ότι για τις υπηρεσιακές ανάγκες της εταιρίας, οι οποίες καθόλου δεν διευκρινίζονται- ξέρετε, είναι νομοσχέδιο που συστήνεται κάτι και δεν γράφετε πουθενά ποιοι θα χρειαστούν, αν θα έχει κλητήρα, υπάλληλο, μηχανικό, γιατρό, δικηγόρο κ.λπ.- πέραν των αναφερόμενων δυνατοτήτων, δύναται να προσλαμβάνει προσωπικό- ποιο προσωπικό, ποιων χαρακτηριστικών;- με σύμβαση αορίστου ή ορισμένου χρόνου, με έμμισθη εντολή- άρα αφορά και δικηγόρους αυτή η φράση- καθώς και με σύμβαση μίσθωσης έργου. Πετάτε και την λέξη «κινητικότητα» για να θολώνετε τα νερά. Επισημαίνεται, ότι δεν γίνεται καμία αναφορά σε οργανόγραμμα στο νομοσχέδιο, ούτε σε αριθμό θέσεων, ούτε σε τίποτα.

Καταλήγοντας, κυρία Πρόεδρε. Τα υπόλοιπα επί των άρθρων θα τα πούμε αναλυτικότατα, ότι το νομοσχέδιο αυτό είναι πονηρό, είναι πρόχειρο και έχει πολλούς, υπόπτους αστερίσκους. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Να ενημερώσω τα μέλη της Επιτροπής ότι συνεδρίαση των φορέων θα πραγματοποιηθεί αύριο στις 14.30΄.

Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Αγαπητοί συνάδελφοι, κύριοι Υπουργοί έχουμε σήμερα μπροστά μας ένα θεσμικό εξάμβλωμα και ταυτόχρονα έχουμε μπροστά μας μια πολύ καθαρή πρόταση μικροκομματικών παρεμβάσεων για το κέντρο της Αθήνας.

Κύριε Υπουργέ ξέρετε, ότι σε πανευρωπαϊκό επίπεδο στόχος είναι να πάμε στην Ευρώπη των Περιφερειών; Στην Ευρώπη όπου η αρχή της επικουρικότητας, δηλαδή ο θεσμός της Τοπικής Αυτοδιοίκησης και ο θεσμός της Περιφερειακής Αυτοδιοίκησης, πρέπει να αποτελέσουν το μεγάλο οχυρωματικό έργο, απέναντι σε μια Ευρώπη που βλέπει στις κρατικές εταιρείες που έχουν υπάρξει στα διάφορα κράτη μέλη, να υπάρχει μια πλήρης απαξίωση; Αντί, λοιπόν, στοιχειωδώς να ακολουθήσουμε αυτήν την πανευρωπαϊκή αρχή της στήριξης των θεσμών της αυτοδιοίκησης, εδώ μέσα έχουμε από ένα νομοσχέδιο λίγων άρθρων μια προσπάθεια να δημιουργηθεί μια ακόμη κρατική εταιρεία.

Φτιάχνετε μια άχρηστη και αχρείαστη κρατική εταιρεία. Προφανώς, δεν είναι επαρκές το ότι τριπλασιάζετε τους Γενικούς Γραμματείς των Υπουργείων. Όπου υπήρχε μια θέση την πολλαπλασιάσατε επί 3, φτιάξατε Ειδικούς Γραμματείς, Θεματικούς Γραμματείς, Αναπληρωτές Ειδικούς Θεματικούς Γραμματείς, καταφέρατε και έχουμε σήμερα στο κράτος, στην ελληνική δημόσια διοίκηση, πάνω από 200 Γενικούς, Ειδικούς, Θεματικούς και Αναπληρωματικούς Γραμματείς, αλλά προφανώς δεν φτάνει στο να πολλαπλασιάζετε επί 3 ήδη υφιστάμενες θέσεις. Εδώ τώρα έχετε περάσει και σε ένα επόμενο στάδιο. Αφαιρείτε αρμοδιότητες από άλλους θεσμούς της δημοκρατίας, όπως είναι η αυτοδιοίκηση και αφαιρώντας θεσμούς κατασκευάζετε καινούργια κρατικά εκτρώματα. Γιατί πρόκειται περί εκτρώματος η προσπάθεια να συγκροτηθεί μια εταιρεία της οποίας η τεκμηρίωση είναι μηδενική. Δεν υπάρχει πουθενά τεκμηρίωση γιατί απαιτείται η συγκεκριμένη εταιρεία.

Αντί λοιπόν να προχωρήσετε όπως έχετε υποχρέωση στην διαμόρφωση ενός θεσμικού πλαισίου, για την δημιουργία του Μητροπολιτικού Δήμου Αθήνας και του Μητροπολιτικού Δήμου Θεσσαλονίκης, αντί γι' αυτό, έρχεστε πολλά βήματα πίσω, παίρνετε ένα μέρος των παρεμβάσεων των πολεοδομικών, των συγκοινωνιακών, των αναπτυξιακών, των επενδυτικών παρεμβάσεων που κάνει ο Δήμος της Αθήνας στο Εμπορικό Τρίγωνο και στα «Προσφυγικά» και αυτό το αφαιρείτε για ανεξήγητους λόγους από τις αρμοδιότητες της Τοπικής Αυτοδιοίκησης και το αναθέτετε στον εαυτό σας. Εδώ λοιπόν τίθεται ένα ακόμη ερώτημα. Το ερώτημα, λοιπόν, είναι. Πριν ένα-ενάμιση χρόνο, ο κ. Τσίπρας «εν χορδαίς και οργάνοις» εξήγγειλε μια μεγάλη παρέμβαση της Κυβέρνησης στην ευρύτερη περιοχή του γηπέδου του Παναθηναϊκού που έπιανε και το πάρκο στο Γουδί, έπιανε την ευρύτερη περιοχή. Μετά από ένα, ενάμιση χρόνο εξαγγελιών του Πρωθυπουργού, έχετε την καλοσύνη κύριε Υπουργέ να μας πείτε τι ακριβώς έχει προωθηθεί από τις τότε εξαγγελίες; Εύχομαι να μην είναι η απάντησή σας ,ότι ετοιμάζετε αυτό το θεσμικό εξάμβλωμα που έχουμε μπροστά μας, δηλαδή ότι θα φτιάξετε μια ακόμη κρατική εταιρία.

Ελπίζω στις απαντήσεις σας να μας δώσετε στοιχεία, αριθμούς για επεμβάσεις, για παρεμβάσεις, για επενδύσεις, για κονδύλια και για θεσμικές ρυθμίσεις που έχει κάνει ο Πρωθυπουργός, μέσω των αρμόδιων Υπουργών του σε συνέχεια με την προ έτους εξαγγελίες του ότι θα αναβαθμίσει την ευρύτερη περιοχή του γηπέδου του Παναθηναϊκού στο Γουδί, στον Αγ. Σάββα κ.λπ.. Έρχεται στην συνέχεια ένα δεύτερο ερώτημα, γιατί η εταιρεία της ανάπλασης μόνο για την Αθήνα; Η Θεσσαλονίκη έχει λιγότερα προβλήματα; Η Πάτρα έχει λιγότερα προβλήματα; Ποια είναι η προτεραιότητα του να κάνετε παρέμβαση μόνο στην Αθήνα; Και εδώ θα ήταν εξαιρετικά ενδιαφέρον αν μας λέγατε ποιοι επιστήμονες σας έχουν εισηγηθεί τη συγκεκριμένη παρέμβαση. Δηλαδή, εγώ θα ήθελα πάρα πολύ τη διαβούλευση που έχετε κάνει για παράδειγμα με το Σύνδεσμο Ελλήνων Πολεοδόμων Χωροτακτών. Για παράδειγμα με το Σύνδεσμο Ελλήνων Συγκοινωνιολόγων. Για παράδειγμα με το Εμπορικό και Βιομηχανικό Επιμελητήριο Αθήνας. Για παράδειγμα με άλλους φορείς της τοπικής κοινωνίας, έτσι ώστε να ξέρουμε ποιοι σας εισηγήθηκαν αυτή τη συγκεκριμένη παρέμβαση.

Τρίτη παρατήρηση, φαντάζομαι θα έχετε πληροφορηθεί ότι το 2014 το Υπουργείο Περιβάλλοντος Ενέργειας και Κλιματικής Αλλαγής που είχα την τιμή να είμαι Προϊστάμενός του τότε και Υπουργός σε πολύ στενή συνεργασία με τον Δήμο Αθηναίων, έκανε μία παρέμβαση κορυφαίας αναπτυξιακής σπουδαιότητας για την Αθήνα. Διαμορφώσαμε και συγκροτήσαμε το πρώτο σχέδιο, ολοκληρωμένης αστικής παρέμβασης για την Αθήνα με πρόβλεψη παρεμβάσεων σε 17 διαφορετικούς θεματικούς στόχους και αυτό έπιανε από την πολεοδομία, τη χωροταξία, το συγκοινωνιακό, την ασφάλεια των πολιτών, την προσέλκυση επενδύσεων, μέχρι τα ζητήματα της αισθητικής αναβάθμισης των κτηρίων. Μπορείτε να μας πείτε κύριοι Υπουργοί, ποια ακριβώς είναι μέχρι σήμερα δράση της κυβέρνησης σας προκειμένου να στηρίξετε αυτή την ολιστικού χαρακτήρα παρέμβαση που σχεδιάστηκε το 2014;

Επιπλέον ένα ερώτημα που τίθεται είναι το εξής. Το καλοκαίρι του 2014 νομοθετήθηκε και είναι νόμος του ελληνικού κράτους, το ρυθμιστικό σχέδιο Αθήνας – Αττικής που έδινε την αναπτυξιακή κατεύθυνση του λεκανοπεδίου και του Δήμου Αθηναίων για τα επόμενα 20 χρόνια. Μπορείτε να μας πείτε από τη στιγμή που δεν έχετε παρέμβει, για να αλλάξετε το συγκεκριμένο νόμο ποια από τα άρθρα της συγκεκριμένης νομοθετικής ρύθμισης, έρχεστε τώρα και υλοποιείτε ή αλλάζετε;

Η επόμενη ερώτηση έχει να κάνει με δράσεις σημειακού, αλλά εξαιρετικά σπουδαίου χαρακτήρα. Το κέντρο της Αθήνας έχει περίπου 1.800 εγκαταλειμμένα κτήρια, είτε διατηρητέα είτε μη διατηρητέα. Αυτά τα 1.800 κτήρια λοιπόν αποτελούν, ένα άγος για την πρωτεύουσα της χώρας και είχαμε προετοιμάσει με το Δήμο Αθηναίων συγκεκριμένο σχέδιο νόμου, το οποίο θα επέτρεπε στο πλαίσιο του Συντάγματος παρεμβάσεις, προκειμένου αυτά τα 1.800 κτήρια αντί να αποτελούν, όπως είναι σήμερα κινδύνους για την σωματική ακεραιότητα για όσων περνούν από μπροστά τους και αισθητική υποβάθμιση όσων τα κοιτούν και πολύ περισσότερο βάρος οικονομικό των ιδιοκτητών τους, αντίθετα να προχωρήσουμε σε μία παρέμβαση μεγάλη που θα μπορούσε να χρηματοδοτηθεί και από το χρηματοδοτικό εργαλείο Τζέσικα έτσι σε σύντομο χρονικό διάστημα, όχι μόνο αυτά τα 1.800 κτήρια, αλλά και τα αντίστοιχα κτήρια που υπάρχουν στα κέντρα των άλλων μεγάλων πόλεων της χώρας, να μπορούν να αναβαθμιστούν με τον ανάλογο τρόπο.

Μπορείτε να μας πείτε, ακριβώς τι έχετε κάνει, σε αυτή την κατεύθυνση, ή τουλάχιστον φέρνοντάς μας εδώ ,δεν είναι ο Δήμος, το Υπουργείο πρέπει να νομοθετήσει το νόμο. Το νόμο τον έχετε παραλάβει από τον Ιανουάριο του 2015, όταν γίνατε Κυβέρνηση, αν δεν νομοθετήσετε, ο Δήμος δε μπορεί να κάνει απολύτως τίποτα γιατί δεν υπάρχει νόμος ακόμη για την αξιοποίηση, την αναβάθμιση και την προστασία των εγκαταλειμμένων κτιρίων στο κέντρο της Αθήνας και των άλλων αστικών κέντρων της χώρας.

Υπάρχει ένα ζήτημα, το οποίο είναι απολύτως αδιευκρίνιστο. Έρχεστε εδώ και ζητάτε από το Εθνικό Κοινοβούλιο, να εξουσιοδοτήσουμε το γραφείο του κ. Φλαμπουράρη και του Υπουργείου του κ. Σπίρτζη να κάνει αυτές τις παρεμβάσεις. Μπορείτε σας παρακαλώ, να μας πείτε, ποιες είναι οι προεργασίες, οι προετοιμασίες, τις οποίες έχετε κάνει, προκειμένου να περάσετε σήμερα και να έρχεστε στο Εθνικό Κοινοβούλιο για να ζητήσετε την κορύφωση της δράσης, που είναι η νομοθέτηση μιας νέας κρατικής εταιρείας; Βεβαίως, απαιτείται και το τονίζω μια καθαρά πολιτική απάντηση στο γιατί κατασκευάζετε μια ακόμη άχρηστη και αχρείαστη κρατική εταιρεία, αντί να στηρίξετε αυτοδιοίκητους θεσμούς που ήδη υπάρχουν.

Επειδή κυρία Πρόεδρε στη διάρκεια της συζήτησης για τα άρθρα θα αναφερθώ στα επί μέρους, επιτρέψτε μου να κλείσω την τοποθέτησή μου κάνοντας μερικά ερωτήματα για κάποια επιμέρους άρθρα. Κύριε υπουργέ, στο μέσον αυτής της εθνικής κρίσης που περνάμε όλα αυτά τα χρόνια, όλες αυτές τις εβδομάδες, είναι εθνική προτεραιότητα για την Κυβέρνησή σας τώρα να ασχοληθείτε, 10 Υπουργοί, συνυπογράφουν το νομοσχέδιο αυτό 10 Υπουργοί. Αυτό είναι το μείζον θέμα σας και όχι για παράδειγμα, η υλοποίηση των εξαγγελιών του Πρωθυπουργού πριν ένα χρόνο, έτσι ώστε να δούμε έργο; Βεβαίως να σας πω, ότι τίθενται κορυφαία ζητήματα ηθικής τάξης.

Ερώτηση: Πώς ζητάτε εξουσιοδότηση από το Εθνικό Κοινοβούλιο, για να κάνετε σύμφωνα με το άρθρο 8, απεριόριστο αριθμό προσλήψεων, δεδομένου, ότι η εταιρεία αυτή έχει τη δυνατότητα, «να προσλαμβάνει προσωπικό με σύμβαση εργασίας αορίστου και ορισμένου χρόνου με σύμβαση μίσθωσης έργου και έμμισθης εντολής». Ξέρετε σε όλους τους νόμους, όταν ένας Υπουργός ζητά τη στελέχωση μιας υπηρεσίας, δίνει και μια στοιχειώδη τεκμηρίωση πόσους ανθρώπους θέλει από κάθε ειδικότητα. Εσείς, είστε τόσο απροετοίμαστοι που δεν ξέρετε καν, ποιους θέλετε και πόσους θέλετε;

Εδώ έρχεται το αμέσως επόμενο ερώτημα: Στην έκθεση του Γενικού Λογιστηρίου του Κράτους, μπορείτε να μας πείτε, τι στοιχεία δώσατε, όσο το Γενικό Λογιστήριο του Κράτους , να καταθέσει την άποψή του για το ποιο θα είναι το κόστος για τον κρατικό προϋπολογισμό, δηλαδή για τον Έλληνα πολίτη από τους διορισμούς, η της αναθέσεις έργου που θα κάνετε; Γιατί εγώ δεν είδα στην έκθεση του Γενικού Λογιστηρίου του Κράτους, καμία απολύτως αναφορά για τον αριθμό των ανθρώπων και το κόστος στον κρατικό προϋπολογισμό όλων αυτών που θα προσλάβετε με σύμβαση εργασίας αορίστου ή ορισμένου χρόνου, με σύμβαση μίσθωσης έργου και έμμισθης εντολής.

Η επόμενη ερώτηση, έχει να κάνει με μια καθαρά συριζαική αντίληψη που έχετε καταφέρει και την έχετε οριζόντια διαπεράσει ως μια πολύ κακή πρακτική. Στο πλαίσιο της εξοικονόμησης πόρων, όλες οι κυβερνήσεις προσπαθούσαν, να ενοποιήσουν τον Πρόεδρο ενός οργανισμού και τον Διευθύνοντα Σύμβουλο του ιδίου οργανισμού, έτσι ώστε να μην υπάρχουν διπλές αμοιβές.

Θα ήθελα, λοιπόν, να μας πείτε ποιο είναι το κόστος λειτουργίας του Δ.Σ., έτσι ώστε να ξέρει ο πολίτης, που μας ακούει, πόσο θα του κοστίσει η διοίκηση της κρατικής εταιρείας που θέλετε να θεσμοθετήσετε και πόσο θα του κοστίσουν οι υπάλληλοι, ή οι συνεργάτες της εταιρίας που θέλετε να δημιουργήσετε. Βεβαίως τίθεται και ένα ακόμα ερώτημα, ποιος είναι ο ρόλος αυτού του Γνωμοδοτικού Συμβούλιου με τριετή θητεία και ποιες είναι οι αρμοδιότητας ή οι συναρμοδιότητες, ή η σύγκρουση αρμοδιοτήτων αυτού του Γνωμοδοτικού Συμβουλίου με τους ήδη υπάρχοντες φορείς της Πολιτείας, είτε από την πλευρά του Υπουργείου Περιβάλλοντος και Ενέργειας, είτε από την πλευρά του Υπουργείου Υποδομών, είτε από την πλευρά του Δήμου Αθηναίων, είτε από την πλευρά άλλων θεσμικών οργάνων της Πολιτείας

Επειδή, λοιπόν, το ζήτημα αυτό είναι ένα ζήτημα εξόχως προκλητικό θεσμικά, πολιτικά, πολεοδομικά, αναπτυξιακά και από πλευράς «βάναυσης» προσβολής του θεσμού της αυτοδιοίκησης, εμείς σας καθαρίζουμε κύριε Πρόεδρε από την αρχή, ότι όχι απλώς το καταψηφίσουμε, αλλά θα κάνουμε και οτιδήποτε περνά από το χέρι μας, έτσι ώστε οι όποιες αρμοδιότητες προβλέπονται για αυτή την κρατική εταιρεία, να πάνε σε ένα νέο θεσμό, στο θεσμό του μητροπολιτικού Δήμου Αθηναίων για τον οποίο θεωρούμε χρέος όλοι μαζί να παλέψουμε. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής Λαϊκού Συνδέσμου «Χρυσή Αυγή»): Ευχαριστώ κυρία Πρόεδρε. Καλούμαστε σήμερα να συζητήσουμε για το σχέδιο νόμου σύσταση φορέα αναπλάσεων της πόλης των Αθηνών. Βέβαια ο τίτλος μάλλον είναι μισός, θα έπρεπε να λέει «τμήματος της πόλεως των Αθηνών». Το παρόν νομοσχέδιο κατατέθηκε μέσα στη Μεγάλη Εβδομάδα, εν μέσω πολλών προβλημάτων σε εθνικά και άλλα ζητήματα. Αλήθεια είναι ότι, είδαμε και πάρα πολλά δημοσιεύματα, που δείχνει ότι υπάρχει ενδιαφέρον για το νέο νομοσχέδιο, θετικά ή αρνητικά, αναλόγως με το από ποια εφημερίδα ή από ποιο μέσο μαζικής ενημέρωσης έγιναν αυτά, όπως, κρατική εταιρεία για την ανάπλαση της Αθήνας ιδρύει ο ΣΥΡΙΖΑ, σύσταση ΔΕΚΟ για την ανάπλαση της Αθήνας με νομοσχέδιο του Υπουργείου Υποδομών, αντιδράσεις από το Δήμο Αθηναίων, φωτιές ανάβει η «Ανάπλαση Αθήνας Α.Ε.», ανάπλαση αντί συγγνώμης για όσα δεν έκαναν στην Αθήνα και άλλα.

Τις τελευταίες δεκαετίες γίνονται σχεδιασμοί, όχι μόνο για την Αθήνα, αλλά για ολόκληρο το λεκανοπέδιο, είτε για τον αμιγώς αστικό ιστό, είτε για τα μητροπολιτικά πάρκα. Με αφορμή τους Ολυμπιακούς Αγώνες του 2004, τους οποίους χρυσοπλήρωσε ο ελληνικός λαός και φέρουν μέρος της ευθύνης για την χρεοκοπία της ελληνικής οικονομίας. Ήδη, από το 2000 είδαμε μια έντονη ανησυχία για την αναμόρφωση, ανάπλαση της Αθήνας και από τότε οι διάφοροι διατελέσαντες Υπουργοί και όχι μόνο, είχαν και από ένα σχέδιο. Αναβάθμιση των συνοικιών της Αθήνας, αναμόρφωση του Ψυρρή και του Μεταξουργείου, της πλατείας Βάθης και των Σεπολίων, το άλσος στο Γουδί, το πάρκο «Τρίτση», η διπλή παρέμβαση των προσφυγικών στη λεωφόρο Αλεξάνδρας και του Ελαιώνα στο Βοτανικό που πάγωσε. Η ανάπλαση με την πεζοδρόμηση της Πανεπιστημίου, η ενοποίηση των αρχαιολογικών χώρων που θα φτάσουν κάποια στιγμή μέχρι την Ακαδημία Πλάτωνος και πολλά άλλα, τα περισσότερα εκ των οποίων δεν έγιναν.

Όλοι, δήθεν, νοιάζονται για μια ανάπλαση. Όλοι έχουν ένα όραμα για αυτή την ταλαίπωρη πόλη. Όλοι μιλάνε για την αναβίωση του εμπορικού τριγώνου, ασχέτως αν οι περισσότεροι εξ αυτών δεν ξέρουν και που βρίσκεται το εμπορικό τρίγωνο. Εκατοντάδες χιλιάδες ευρώ κατασπαταλώνται για μελέτες και για έργα με μηδενικό κύκλο ζωής. Ειλικρινά, μήπως αυτή τη φορά, οι σημερινοί κυβερνώντες μπήκαν στον κόπο να μετρήσουν πόσους φορείς ανάπλασης και διαχείρισης υπάρχουν, πριν ιδρύσουν άλλον έναν. Ένα φορέα που ουσιαστικά, είναι η μετενσάρκωση της παλαιάς εταιρείας «ΕΑΧΑ», Ενοποίηση Αρχαιολογικών Χώρων και Αναπλάσεις, που καταργήθηκε το 2014 και υπηρεσίες της απορροφήθηκαν από το Υπουργείο Πολιτισμού.

Ο Πρωθυπουργός είχε μιλήσει για ένα ολοκληρωμένο σχέδιο αναμόρφωση της Αθήνας, το οποίο, βέβαια, το έχει αλλάξει πολλές φορές και, όμως, βλέπουμε να περιορίζεται αυστηρά, με το εν λόγω νομοσχέδιο, σε τμήματα του κέντρου της πόλης των Αθηνών και αυτό, όπως είπαμε, με ελλείψεις. Ο δε, Υπουργός Επικρατείας, υπό την εποπτεία του οποίου θα λειτουργήσει ο φορέας, μίλησε για ένα επιχειρησιακό σχέδιο, μια «task force» ειδικής αποστολής, που δεν θα υποκαταστήσει λειτουργίες και αρμοδιότητες των Υπουργείων και των ΟΤΑ. Είναι σαφές, όμως, ότι θα υπάρξουν αλληλοεπικαλύψεις αρμοδιοτήτων, τόσο μεταξύ των Υπουργείων, όσο και των Υπουργείων και των ΟΤΑ. Συνεπώς, δεν θα συμβάλει στην εξεύρεση λύσεων, αλλά αναμένεται να δημιουργήσει προσκόμματα και γραφειοκρατικά εμπόδια, με ό,τι αυτό συνεπάγεται.

Στα 8 άρθρα που απαρτίζουν νομοσχέδιο, δεν υπάρχει εκτενής αναφορά για τις δράσεις ανάπλασης, παρά μόνο τα τεχνοκρατικά στοιχεία της ίδρυσης, της έδρας, των συμβουλίων και του προσωπικού, δηλαδή, προσλήψεις και τίποτε άλλο. Μήπως, τελικά, όλο το νομοσχέδιο γίνεται γι' αυτό το λόγο, έχοντας σαν βιτρίνα την όποια ανάπλαση. Αυτό που αποδεικνύεται, δηλαδή, είναι πως ενδιαφέρεστε να ιδρύσετε άλλη μια ΔΕΚΟ, έτσι είναι επί της ουσίας, για να ορίσετε και συμβούλους, παρά συμβούλους, κόσμο και λαό, ενόψει προφανών εκλογών. Είναι και οξύμωρο, από τη μια να ξεπουλάτε τις όποιες ΔΕΚΟ δεν έχουν ιδιωτικοποιηθεί και, μάλιστα, με αφανείς τρόπους και συγχρόνως να θέλετε να δημιουργήσετε άλλες.

Εδώ και τρία χρόνια δεν έχετε δείξει ίχνος ενδιαφέροντος για αυτές τις περιοχές που αναφέρεστε. Δεν έχετε κάνει τίποτα για να αποτρέψετε την συνεχώς αυξανόμενη γκετοποίηση, τη διακίνηση ναρκωτικών, την αναρχία, τις επιθέσεις με ρίψεις μολότοφ κάθε Σάββατο στα Εξάρχεια αλλά και αλλού. Ο Υπουργός γνωρίζει, είναι και ο ίδιος παθών κάθε «τρεις και λίγο». Όλα αυτά, δηλαδή, θα διορθωθούν, απλά, επειδή και μόνο θα ιδρύσετε έναν φορέα, όπως αυτόν τον οποίο μας φέρατε; Το μόνο που θα προλάβετε να κάνετε μέχρι τις επικείμενες εκλογές, όποτε και αν γίνουν αυτές, θα είναι οι προσλήψεις, γιατί, μάλλον, πάνω σε αυτό το πλάνο βασίζεστε.

Δεν λείπουν οι φορείς, κυρία Πρόεδρε. Η διάθεση λείπει και το βλέπουμε αυτό, διότι απλά δεν μπορείτε να συντηρήσετε ό,τι υφίσταται αυτή τη στιγμή, πόσο δε μάλλον για καινούργια μεγαλεπήβολα έργα. Όταν λέτε στην Αιτιολογική Έκθεση, για τη βελτίωση της ποιότητας ζωής, την κοινωνική συνοχή, την οικονομική ανάπτυξη, τι ακριβώς εννοείτε; Ποια κοινωνική συνοχή; Αυτήν που προσπαθείτε να επιβάλλεται με το ζόρι, με τους παράνομους μετανάστες να κυκλοφορούν ελεύθεροι στο κέντρο της Αθήνας και όχι μόνο, και σε μερικές περιοχές δεν μπορεί να κυκλοφορήσει ο πολίτης μετά τη δύση του ηλίου ή και πριν από αυτή, όπως το βλέπουμε συνεχώς τις τελευταίες εβδομάδες και τους τελευταίους μήνες. Όταν λέτε οικονομική ανάπτυξη, ευνοείται αυτή που συνεχίζεται και εσείς την τελευταία τριετία, με την αύξηση των λουκέτων στις επιχειρήσεις.

Υπάρχουν στατιστικά στοιχεία, όπου μερικά καταστήματα παραμένουν κλειστά σε κάποιες περιοχές της Αθήνας. Σε άλλες είναι μεγαλύτερο ποσοστό. Ομιλείτε συνεχώς για το εμπορικό τρίγωνο, όπου εάν κυκλοφόρησε παρά τις απεγνωσμένες προσπάθειες των ελεύθερων επαγγελματιών, που δραστηριοποιούνται εκεί, να συναντούν συνεχώς τείχη μπροστά τους σε όλα τα επίπεδα και οι όποιες σκέψεις, που έχουν κάνει κατά καιρούς προτάσεις, να πέφτουν συνεχώς πάνω σ' ένα τοίχο. Όταν λέτε «ποιότητα ζωής» αναφέρεστε και στις οικογένειες, που δε μπορούν, ν’ ανταπεξέλθουν στα βασικά και δεν έχουν να φάνε ή να πληρώσουν το ρεύμα ή αλλά βασικά αγαθά;

Επίσης, όταν αναφέρετε ότι «ο εν λόγω φορέας θα μπορεί, να αξιοποιήσει εγκαταλειμμένα, κενά ή ανενεργά κτίρια» σ’ αυτά συμπεριλαμβάνονται κι εκείνα που έχουν καταληφθεί από αντιεξουσιαστές και αποτελούν άντρα παραβατικότητας και ορμητήρια για εγκληματικές δράσεις; Θα τ’ αποσαφηνίσετε, ποια είναι αυτά και το τι θα τα κάνετε όλ’ αυτά τα κτίρια, τα οποία έχετε σκοπό, να εκμεταλλευτείτε;

Όταν μιλάτε για δράσεις υπέρ των ευάλωτων κοινωνικών ομάδων και ξέρουμε όλοι πολύ καλά, ποιοι τις αποτελούν και ποιοι καρπώνονται τα πλεονεκτήματα, θέλω, να μας δώσετε παραδείγματα. Παρουσιάστε μας το σχέδιο δράσης, όπως επίσης και πιο συγκεκριμένα στοιχεία για τα θέματα στεγαστικής αποκατάστασης και μελετών διαβίωσης των ευάλωτων κοινωνικών ομάδων. Στην τελευταία κατηγορία θα μπορούσαν, να ενταχθούν τα διαμερίσματα, που προορίζονται για τους λαθρομετανάστες. Άλλωστε, δεν έχουμε δει την Κυβέρνηση ως τώρα, να έχει κάποια στεγαστική πολιτική για τους Έλληνες άστεγους πολίτες. Προφανώς, δεν θα διστάσει, να επιδείξει γι’ ακόμη μια φορά την επιλεκτική της ευαισθησία και να προβεί σε αναλύσεις και σχεδιασμούς επί χάρτου για τη διαβίωση των λαθρομεταναστών.

Σε ό,τι αφορά στην καταγραφή του κτιριακού και πολιτιστικού αποθέματος ως σκοπό του φορέα, λογικά, αυτό δεν θα πάρει πολύ χρόνο, δεδομένου ότι είναι κάτι, που γίνεται διαχρονικά από πολλούς φορείς, δημόσιους και ιδιωτικούς με πολύ καλά αποτελέσματα και παρουσιάσεις που χαίρουν διεθνούς προβολής και χρήσης από Πανεπιστημιακά Ιδρύματα της ημεδαπής και αλλοδαπής. Η ανάθεση σε τρίτους έργων ανάπλασης και μελετών, ειδικά από τη στιγμή που δεν θα υπάρχει ξεκάθαρα αναφορά για απευθείας αναθέσεις ή μη, μας κάνει, να είμαστε διστακτικοί έως και αρνητική. Το λέμε αυτό, διότι βλέπουμε, ν’ αναλωνόμαστε σε διαγωνισμούς ιδεών, φυσικά, με κόστος πάντοτε, με αποτελέσματα ανεφάρμοστο ή στην καλύτερη περίπτωση με τις αναθέσεις των όποιων έργων να γίνονται στους αγαπημένους και για εσάς εργολάβους.

Αναφορικά με το οικονομικό σκέλος του φορέα, αυτός θα μπορούσε, να συμμετέχει σε προγράμματα ΕΣΠΑ, χωρίς αυτό να σημαίνει ότι «τα ΕΣΠΑ είναι πανάκεια» και ότι «με αυτά λύνονται όλα τα προβλήματα», ενώ οι πόροι της θα προέρχονται από επιχορηγήσεις του Προγράμματος Δημοσίων Επενδύσεων, περιλαμβανομένων και προγραμμάτων τεχνικής βοήθειας, που συγχρηματοδοτούνται από την Ε.Ε. ή διεθνείς οργανισμούς ή εθνικούς πόρους. Αυτό που μπορούμε, να εξάγουμε από εδώ είναι η κατασπατάληση γι’ ακόμη μια φορά δημοσίου χρήματος, πόρων που θα μπορούσαν, να καλύψουν μέρος των αναγκών των εξοντωμένων πλέον Ελλήνων πολιτών, που με απλές κινήσεις θα μπορούσαν, να διορθώσουν την εικόνα στο Κέντρο των Αθηνών. Γιατί πάνω απ' όλα χρειάζεται θέληση και όλα τα υπόλοιπα μάλλον περισσεύουν. Δεν είμαστε αρνητικά προκατειλημμένοι, αλλά, δυστυχώς, έχετε δώσει κι εσείς δείγματα γραφής. Έχουμε δει ξεκάθαρα, που καταλήγουν τα χρήματα, που λαμβάνετε από την Ε.Ε. και σε ποιους τομείς διοχετεύετε τεράστια ποσά και σίγουρα δεν είναι προς όφελος των Ελλήνων πολιτών.

Για να κλείσουμε, δεδομένου ότι το παρόν νομοσχέδιο μπορεί να μην είναι ογκώδες και πολυπληθές σε διατάξεις, είναι όμως ουσίας. Θα έχουμε την ευκαιρία, να τοποθετηθούμε και στις επόμενες συνεδριάσεις. Η κυβερνητική πολιτική επιλογή για τη δημιουργία μιας Ανώνυμης Εταιρείας για την ανάπλαση της πόλης των Αθηνών αναμφίβολα έχει εγείρει πλείστες αντιδράσεις κι εξυπηρετεί μικροπολιτικά συμφέροντα. Η δημιουργία ακόμα ενός φορέα που δεν χρειάζεται, δεν έχει αντικειμενική λόγο ύπαρξης, γίνεται ξεκάθαρα για βόλεμα ημετέρων, δημιουργία κομματικού στρατού και διόγκωση του Δημόσιου με υπαλλήλους, οι οποίοι ενδεχομένως να μην έχουν κι αντικείμενο. Εάν θέλουμε, να μιλήσουμε για την ανάπλαση της Αθήνας, ας ληφθεί μέριμνα για τ’ αυθαίρετα, για τ’ αρχιτεκτονικά εκτρώματα της Πρωτεύουσας, για τα άδεια κτίρια που έχουν περιέλθει στο Δημόσιο και παραμένουν ανεκμετάλλευτο, για τους παράνομους καταυλισμούς που έχουν κατακλύσει ολόκληρη την Αθήνα. Ας μιλήσουμε για το κέντρο της πόλης των Αθηνών, την Πλατεία Ομονοίας, μια υπέροχη κάποτε πλατεία όπου κάποιοι αποφάσισαν πριν πολλά χρόνια - όχι εσείς - να κάνουν ένα έκτρωμα, το οποίο είχε στοιχίσει μια περιουσία τότε στους Έλληνες πολίτες. Εάν θέλουμε, να μιλήσουμε γι’ αναπλάσεις και για λύσεις, υπάρχουν πολλές απλές, εφικτές, χωρίς να στοιχίσουν ένα σκασμό χρήματα, από αυτά που δεν έχει ο ελληνικός λαός. Επειδή όμως ειπώθηκε, αποτελεί κεντρική πολιτική. Να σημειώσουμε, πως ό,τι κι αν γίνει μ’ αυτόν τον άλλο φορέα σε συνεργασία ή μη με τους ΟΤΑ θα πρέπει, να υπάρξει επιτέλους κεντρική πολιτική επιλογή και για την προστασία των αδέσποτων ζώων - είναι ένα νομοσχέδιο, που λέγατε ότι θα το φέρετε, αλλά επειδή αντέδρασαν όλοι, το πήρατε πίσω - και των περιουσιών των Ελλήνων πολιτών του κέντρου, για τη διασφάλιση της δημόσιας υγείας και τη διαφύλαξη της δημόσιας τάξης. Το ζήτημα της ανάπλασης του ιστορικού κέντρου της Αθήνας δεν αποτελεί ξεχωριστή πολιτική δράση, αλλά εντάσσεται στη γενικότερη πολιτική, που χαράσσει η Κυβέρνηση. Αν λοιπόν δεν υπάρχουν συνειδητές συντεταγμένες και αποτελεσματικές επιλογές, ό,τι και να λέτε θα είναι ανεφάρμοστο.

Κλείνοντας, επειδή το ένα από τα δύο κομμάτια αυτής της «Ανάπλασης» έχει να κάνει με την περιοχή των προσφυγικών, θεωρούμε και είναι πρόταση «Χρυσής Αυγής» και το θεωρούμε ότι θα έπρεπε, όπως έγινε με το γήπεδο της ΑΕΚ και ήμασταν και εμείς αρωγοί, θα πρέπει η μεγάλη ομάδα της Αθήνας ο Παναθηναϊκός να αποκτήσει γήπεδο στην φυσική του έδρα, στη Λεωφόρο Αλεξάνδρας, με ό,τι αυτό συνεπάγεται. Θα έπρεπε να είναι η αφετηρία της ανάπλασης της ευρύτερης περιοχής. Ευχαριστώ πολύ.

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Το λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Ξεκινώ από την αρχική επισήμανση και από το Προεδρείο και με τη σιωπηρή συναίνεση όλων εδώ, ότι είναι ένα μικρό νομοσχέδιο, έχει λίγα άρθρα, μπορεί να συζητηθεί, θα το συζητήσουμε πάρα πολύ γρήγορα κ.λπ.. Να σας πω, την «μαύρη μου αλήθεια, λειτουργικά μπορεί να είναι αληθές, έχουμε συνηθίσει σε αυτή εδώ τη Βουλή και ειδικά με αυτή την κυβέρνηση, σε συνέχεια και επαύξηση της δραστηριότητας προηγούμενων κυβερνήσεων, να έρχεται την τελευταία στιγμή σε οποιοδήποτε νομοσχέδιο μια άσχετη τροπολογία 60,70 σελίδες και ζητήματα που αφορούν την πρωτεύουσα της χώρας, που την θέλετε ρητά και ομολογμένα και όλοι, για βιτρίνα προς τα έξω, όχι μόνο θεσμική, και τουριστική, και πολιτισμική, και της φύσης, και της ιστορίας, μεγάλες κουβέντες και το περνάμε έτσι.

Η πρόταση εδώ, μοιάζει με χειρουργική πλαστική επέμβαση σε επιλεγμένα σημεία του σώματός του λεκανοπεδίου, αγνώστου προθέσεως και βελτιώσεως. Το ότι έχει ξεσπάσει μια κριτική χωρίς να έχει υπάρξει διαβούλευση μεσουσόντων εορτών, τουλάχιστον από το λαό της Αθήνας- τους ανθρώπους της Αθήνας αυτούς που ζουν και δουλεύουν εδώ, και αυτό είναι μια ευρεία γκάμα ανθρώπων, ενδεχομένως και μη κατοίκων, αλλά ανθρώπων που ζουν και δουλεύουν στην Αθήνα- ναι, είναι χαρακτηριστικό ότι επιτρέπει οποιαδήποτε κριτική να κάνει κανένας. Οποιαδήποτε! Να λέει η Ν.Δ., ότι το κάνετε για λόγους ψηφοθηρικούς, ότι θέλετε να προσλάβετε, να λέει η Δημοκρατική Συμπαράταξη και να δημιουργείται ένα κλίμα το οποίο είναι μακριά από την ουσία.

Θα προσπαθήσω, να μείνω στην ουσία. Πρώτα απ' όλα, αυτό που φέρατε ως νομοσχέδιο, είναι προφανές ότι θα αλλάξει 41.000 φορές, πριν καλά-καλά υπογραφεί. Διότι, εμπεριέχει τόσες ασάφειες, που δεν θα εξυπηρετήσουν ούτε αυτό που θέλετε μπροστά στα ενδεχόμενα προβλήματα που θα βρείτε. Είσαστε, δε τόσο καλά προετοιμασμένοι για να το κάνατε αυτό που του έχετε δώσει διάρκεια τριακονταετίας. Αυτή την εταιρεία Ανάπλασης, της δίνεται χρόνο ζωής, πριν καν συζητήσουμε οτιδήποτε, πριν άμα γεννηθεί ζών ο κυοφορούμενος ,το νομοσχέδιο εν προκειμένω, έχουμε αποφασίσει ότι θα ζήσει και τριάντα χρόνια! Δεν ξέρουμε αν θα είναι ζωντανό, τριάντα χρόνια το θέλετε εσείς. Το θέλετε τριάντα χρόνια, θα το δούμε τώρα, γιατί μετά από τριάντα χρόνια δεν ξέρουμε τι θα είναι αυτό. Ειλικρινά, ούτε τι μορφές θα πάρει, ούτε καν μέσα στον προεκλογικό για την Τοπική Αυτοδιοίκηση έτος, το οποίο μπορεί να είναι και ένας μοχλός εξυπηρέτησης διαδικασιών, καταστάσεων, καταγγελιών «δεν κάνετε εσείς τίποτα, θα κάνουμε εμείς, δεν κάνατε ποτέ τίποτα».

Επειδή άκουσα τον Εισηγητή της Πλειοψηφίας να μιλάει για αισθητικές παρεμβάσεις και επειδή οι αισθητικές παρεμβάσεις σε αυτή την πόλη έχουν πάλι παρά πολλές φορές την μορφή του «happening», και επειδή έχω ζήσει με «παχιές αγελάδες» ζωγραφισμένες από διάσημους χάρτινες που μετά βγήκαν σε πλειστηριασμό, την εποχή των «παχαίων αγελάδων» να έχει γεμίσει όλο το λεκανοπέδιο αγελάδες και μετά, να βγαίνουν σε πλειστηριασμό διά πρόσοδο, ζωγραφισμένες από μεγάλους καλλιτέχνες- αλήθεια σας το αυτό λέω, το έχω ζήσει αυτό- και όχι μόνο εγώ αλλά ολόκληρη η Αθήνα έχει ζήσει αυτές τις αγελάδες ως αισθητική παρέμβαση και μετά έχω ζήσει με μπογιές δίκην graffiti τα σκαλιά στα χρώματα του ουράνιου τόξου, όπου για έναν άνθρωπο ο οποίος δεν βλέπει και λίγο καλά στο μούχρωμα, είναι ειδικός τρόπος για να γκρεμοτσακιστεί, επειδή έχει γίνει αισθητική παρέμβαση βαψίματος. Δηλαδή, έχουμε μια προσέγγιση στην Αθήνα. Επειδή έχω ακούσει πάρα πολλά πράγματα μέχρι σήμερα στην Αθήνα και ειδικά την υπερεκμετάλλευση του πολυαγαπημένου μου Παναθηναϊκού και δεν επιτρέπω στην ανάπλαση να μπει και ο Παναθηναϊκός ως κομμάτι ενός παιχνιδιού, για το οποίο έχουν γίνει και έχουν ματαιωθεί άπειρες συζητήσεις και κοροϊδέματα και επειδή μιλάμε για την περιοχή της Λεωφόρου Αλεξάνδρας προσπαθούμε να το κάνουμε όλο μαζί.

Θα φέρω δύο παραδείγματα αναπλάσεως ως προσέγγιση. Το κόμμα μας έχει προτείνει από τις αρχές του 2000, στα τέλη της δεκαετίας του ’90, τα «προσφυγικά» να διατηρηθούν ως ένα τμήμα της μνήμης και η ιστορική αξία της περιοχής και το υπόλοιπο να γίνει με παρέμβαση ξενώνας για τους συγγενείς των ανθρώπων που καταφεύγουν στις υπηρεσίες του «Αγίου Σάββα». Να γίνουν ξενώνες, να είναι δωρεάν, αυτά δεν μπορεί να έχουν πρόσοδο. Δεν μπορεί να λέτε, επειδή δεν βρήκαμε κάποιον ασθενή ας το νοικιάσουμε σε κάποιον που δεν είχε που να μείνει. Άρα, δεν μπαίνει σε μια τέτοια διαδικασία. Για να γίνει αυτό πρέπει κάποιος να καθίσει να σκεφτεί και δεν ξέρω, αν φέρνετε την Αστυνομία για αυτό και όχι για την αναμόρφωση της συνείδησης των πολιτών, διότι, εντάξει, οι προλαλήσαντες έχουν αναλάβει κάθε μορφή αναμόρφωσης ως αναμόρφωση του εγκεφάλου, της ιδεολογίας, της ψυχής, του τρόπου ζωής και αναπνοής των πολιτών με το ζόρι, δηλαδή, με συνθήκες στρατοπέδου. Είναι δυνατόν να μιλάμε για νοσοκομεία στην περιοχή και για ανάπλαση και για πράσινο με το κτίριο της ΓΑΔΑ εκεί που είναι; Ερωτώ.

Ένα παράδειγμα. Είναι δυνατόν να μιλάτε για ανάπλαση όταν έχετε, διότι μιλάμε για ανάπλαση για ποιόν; Για να το κτυπήσουμε στην ουσία, επί της αρχής μιλάμε σήμερα, για να το κτυπήσουμε στην ουσία του πράγματος, κύριοι Υπουργοί και ενδιαφερόμενοι. Δίπλα, από το Ιπποκράτειο, το οποίο ασφυκτιεί και είναι ένα παμπάλαιο κτίριο και δεν έχει καν τη δυνατότητα αρχιτεκτονικά να αποκτήσει άλλο ασανσέρ, έχει δύο μικρά ασανσέρ, στα οποία ανεβοκατεβαίνουν τρόφιμα, εργαλεία, άρρωστοι και φορεία, διότι το νοσοκομείο είναι παλιό. Δίπλα, λοιπόν, υπήρχε ένα κτίριο και συζητούνταν αν θα γινόταν πάρκινγκ ή όχι. Δεν σκέφτηκε κανένας να κάνει μια παρέμβαση υπέρ του λαού της Αθήνας.

Αλλά τί αποκτήσαμε; Πολυκατάστημα, στο οποίο πηγαίνεις και φορτώνεις μόνος σου πράγματα για την αλλαγή του σπιτιού σου. Έτυχε, εκεί να είναι αυτό το πολυκατάστημα, θα μπορούσε να είναι κάτι άλλο. Ο «Άγιος Σάββας» είναι «σπασμένος», υπάρχει ο «Νίκος Κούρκουλος» παρακάτω, είναι το «Ελπίς» από δίπλα, είναι τα προσφυγικά και στη μέση είναι τα Δικαστήρια. Αν πάρετε τη Λεωφόρο Αλεξάνδρας από κάτω, από την οδό Μουστοξύδη και την ανεβείτε μέχρι επάνω, είναι τα Δικαστήρια, είναι η ΓΑΔΑ και το Γήπεδο. Αυτό θεωρείτε ότι είναι ένα μικρό σημείο της Αθήνας για να γίνει παρέμβαση; Είναι σαν να κάνετε εγχείρηση στα πνευμόνια ενός ζωντανού οργανισμού και να θεωρείτε ότι θα μείνει αλώβητος ο υπόλοιπος. Δεν μπορεί να ενταχθεί σε ένα γενικότερο σχέδιο; Πάτε, λοιπόν, να κάνετε στοχευμένες παρεμβάσεις και φέρνετε ένα νομοσχέδιο, το οποίο δίνει στην πραγματικότητα λευκή επιταγή στην Κυβέρνηση για να μπορέσει να εντάξει μια σειρά δραστηριότητες και να εισπράττει μέσω τελών και δικαιωμάτων.

Δηλαδή, τί θα κάνετε; Θα έχετε επιδοτούμενους κεντρικούς δημόσιους πόρους και τροφοδοτούμενους από το υστέρημα του ελληνικού λαού και με αυτό θα περάσετε στην ιδιωτική πρωτοβουλία με συνεργατικές μορφές, με αναθέσεις, με χίλια δύο, ποσά τεράστια στα πλαίσια ενός σχεδιασμού, ο οποίος εξ ορισμού είναι αποσπασματικός. Δεν υπάρχει κάτοικος στην Αθήνα, έτσι όπως έχει εξελιχθεί η πόλη, που δεν θα έλεγε, «αχ! κάτι να γίνει για να μην είναι ασφυκτική η πόλη». Όμως από το κάτι να γίνει, μέχρι το να γίνουν παρεμβάσεις, οι οποίες χωρίς να το καταλάβει κανένας θα πλουτίσουν κάποιους και θα στριμώξουν οικονομικά μεγάλες μερίδες του πληθυσμού. Ακούστε τώρα. Μην ισχυριστείτε, ότι δεν υπάρχουν αυτά, διότι μιλάτε για σκοπούς και θα σας πάω στις ασάφειες. Όλη η γκάμα των μέσων για την εξυπηρέτηση των σκοπών. Στην παρ. 4, στο άρθρο 2, ανάμεσα σε αυτά λέτε «ανάθεση σε τρίτους έργων ανάπλασης και κάθε είδους μελετών». Φανταστείτε, λοιπόν, κάθε είδους μελετών, κάθε είδους έργου ανάπλασης. Ποιος θα το πάρει, με τί κριτήρια, σε ποια μελέτη και με τί εργασιακές σχέσεις;

Για να αρχίσω να αναρωτιέμαι, διότι μιλάτε για ασάφεια στο νόμο. Ενδεδειγμένη ενέργεια και δράση. Ενδεδειγμένη για ποιον; Εγκεκριμένη από ποιον; Από το Δ.Σ.; Έτσι όπως διαμορφώνεται η κεντρική εξουσία. Εμάς δεν μπορείτε να μας κατηγορήσετε, ότι είμαστε εναντίον της κεντρικής εξουσίας. Αλλά δεν μιλάτε για κεντρική εξουσία, όπως την έχουμε εμείς στο μυαλό μας. Μιλάτε για μία κεντρική εξουσία, η οποία θα μοιράζει συμπράξεις, θα αναθέτει και που εμπίπτει στους σκοπούς της Εταιρείας, έστω και αν δεν αναφέρεται, ρητώς, στον παρόντα νόμο. Το αφήνουμε στην ερμηνεία. Μπορεί ο οποιοσδήποτε να αρχίσει να ερμηνεύει ότι αυτό υπάγεται, ότι αυτό είναι ανάπλαση, ότι αυτό είναι αισθητική παρέμβαση. Και να μην είναι ούτε ανάπλαση, ούτε παρέμβαση. Να είναι εξυπηρέτηση του τάδε ή του τάδε.

Στους πόρους έχετε Συμβάσεις Παραχώρησης. Κάθε έργο που ολοκληρώνεται αποτελεί αντικείμενο οικονομικής εκμετάλλευσης, είτε απευθείας από την Εταιρία, είτε μέσω τρίτων με Συμβάσεις Παραχώρησης. Ποιος μου λέει εμένα, ότι αύριο το πρωί δεν θα έχετε και το Υπερταμείο σε ειδικές περιπτώσεις; Με κοινή υπουργική απόφαση δίνετε τη δυνατότητα να μεταφέρονται ως πόροι της Εταιρίας έσοδα από τέλη ή δικαιώματα, που, τυχόν, εισπράττονται από τρίτους και αφορούν συναφείς με την Εταιρία σκοπούς. Αυτή είναι η παράγραφος 5. Δηλαδή, θα έχουμε υφαρπαγή εσόδων από άλλους φορείς του Δημόσιου, το μεγαλύτερο μέρος των οποίων από πού προέρχεται; Από τέλη που καταβάλλουν τα λαϊκά στρώματα που ζουν στην Αθήνα και δουλεύουν. Δεν έχουμε καμιά κουβέντα μέσα στο νομοσχέδιο για τη διαχείριση των εσόδων από τη δραστηριότητα της Εταιρίας, γιατί και αυτή με τη σειρά της παραπέμπεται σε κοινή υπουργική απόφαση. Αυτή είναι μια γκάμα ζώνης: έσοδα, έξοδα από πού, ποια μεταφορά πόρων, πώς.

Έχουμε μία δεύτερη «γκρίζα» ζώνη που λέγεται εσωτερικός κανονισμός λειτουργίας. Τον καταρτίζετε σύμφωνα με τις κείμενες διατάξεις λέτε, εφόσον απαιτείται. Εσείς το λέτε στο άρθρο 7, «εφόσον απαιτείται».

Αν πάμε στο άρθρο 8, ο εσωτερικός κανονισμός λειτουργίας θεωρείται δεδομένος, αφού ορίζεται ότι «οι, προς κάλυψη, υπηρεσιακές ανάγκες προσδιορίζονται στον εσωτερικό κανονισμό λειτουργίας». Δικές σας είναι οι αντιφάσεις. Σε τέτοιου τύπου αντιφάσεις διατυπώσεων, μπορεί ο καθένας να αρχίσει να βλέπει ότι θέλει και, ανά πάσα στιγμή, να αναπροσαρμόζει. Εκτός αν εσείς θεωρείτε, ότι αυτό που θα φτιάξετε για τριάντα χρόνια, θα είναι «αθάνατο», αμετακίνητο και ότι αύριο το πρωί δεν θα υπάρξει ένας νόμος, ο οποίος θα αλλάξει τον τρόπο μεταβίβασης των μετοχών.

Σήμερα, λέτε εσείς, ότι έγινε μία μεταβίβαση στις μετοχές και θα πάνε όλες στο Κράτος. Αύριο το πρωί, όμως, με ένα άλλο νόμο αυτό αλλάζει. Και γίνονται μεταβιβάσιμες και μπαίνει και στρατηγικός επενδυτής στη ανάπλαση και προχωράει την ανάπλαση και σε άλλα σημεία. Αφού τη προχωρήσει και έχει μεγάλη πρόσοδο και αρχίζει να έχει πολλά κέρδη, από που θα παίρνει; Για πείτε μου. Το ζήσαμε στο Λονδίνο. Μέχρι διόδια μπήκαν σε ορισμένες περιοχές για να περνάς. Τι έχετε κατά νου να κάνετε; Τον «κόκκινο» Δήμαρχο που ανάπλασε το Soho για να αστειευτώ; Αυτή η μοντελοποίηση με τις μεγάλες πρωτεύουσες, πέρα από τη βιτρίνα, το δράμα ζωής αντιμετωπίζεται μόνο με αισθητικές παρεμβάσεις; Στους ποδηλατοδρόμους που έχουν γίνει σε περιοχές που είναι από μόνοι τους ποδηλατόδρομοι, με καρό πλακάκι στο οποίο σκοτώνεται όχι ποδήλατο, αλλά και πατινάκι, το οποίο σταματά, ανά πέντε μέτρα, από 12 δέντρα και μετά κατεβαίνει κάτω και μετά ανεβαίνει πάνω. Εδώ στις ανηφόρες και τις κατηφόρες της Αθήνας δεν υπάρχουν ράμπες για ανθρώπους που είναι με ειδικές ανάγκες για να ανεβοκατεβαίνουν. Κι εσείς που ζείτε στα Εξάρχεια θα έπρεπε να το ξέρετε.

Εδώ καταργήσατε ένα προεκλογικό κέντρο, το σχολείο δίπλα από το Γαλλικό Ινστιτούτο και ο κόσμος ανεβαίνει 128 χιλιάδες σκαλιά για να ψηφίζει στη Δαφνομήλη, χωρίς να είναι ανοιχτή η πάνω είσοδος. Όταν μιλάμε για ανάπλαση και μιλάμε για ουσιαστικές παρεμβάσεις, είναι υπέρ ποίου γίνονται. Να γίνονται για την πραγματική ουσιαστική βελτίωση της ζωής των πολιτών. Για αυτό μπορεί να χρειάζεται κεντρικός σχεδιασμός. Δεν χρειάζεται κεντρική διανεμητική παρέμβαση υπέρ αδιαφανών ιδιωτών, οι οποίοι θα έχουν να εξυπηρετηθούν από προσόδους τελών και μέρος αυτών, με το Κράτος ενδιάμεσο και με αυτή την εταιρεία ενδιάμεσο -δεν θέλω να χρησιμοποιήσω άλλες λέξεις, το ξέρετε καλύτερα από μένα, διότι τις απεχθάνομαι, λέω «ενδιάμεσος» απλώς- για να παίρνει μέρος των εσόδων. Δηλαδή, μιλάμε για μια αξιοποίηση που είναι -το λέω και επαναλαμβάνω την έκφραση- «λευκή επιταγή» στα χέρια της Κυβέρνησης. Δεν σας καίει αυτή η λευκή επιταγή σε σχέση με την Αθήνα; Και όταν λέτε «εμπορικό τρίγωνο», είχε την αρχική του μορφή το εμπορικό τρίγωνο σε μέγεθος; Δεν το διευρύνει κάποιος στο τρίγωνο; Όταν λέτε «εμπορικό τρίγωνο» τι εννοείτε;

Το κέντρο της Αθήνας πεθαίνει, δεν το βλέπετε; Πεθαίνει από πλευράς εμπορικής δραστηριότητας, από πλευράς ουσίας, από πλευράς –πώς να σας πω;- μυοκτονίες λείπουν σε ένα σημαντικό βαθμό στην Αθήνα σε κεντρικό επίπεδο. Ο τρόπος με τον οποίο, λοιπόν, γίνεται αυτή η προσέγγιση είναι η δράση ενίσχυσης νεοφυούς και καινοτόμου επιχειρηματικότητας, αλληλέγγυας οικονομίας –δικά σας είναι τα λόγια- ανάδειξης του τουριστικού χαρακτήρα των περιοχών, δράσεις πολιτιστικής αναβάθμισης, δράσεις αθλητισμού και δράσεις υπέρ των νέων και των ευάλωτων κοινωνικών ομάδων. Αυτό συμπεριλαμβάνει χορηγούς, από όλα έχει ο μπαχτσές και, το τελευταίο μου ερώτημα: Ποιο είναι το περιεχόμενο των αναπλάσεων; Δεν το αναφέρετε πουθενά. Αλήθεια, σας το λέω. Επαφίεται στο Δ.Σ. της εταιρείας, το οποίο θα διορίζεται από την Κυβέρνηση κατά το 3 και θα το διαμορφώνετε κάθε φορά, όπως χρειάζεται από πλευράς αναδιαμόρφωσης στο άρθρο 2 παράγραφος 3.

Δηλαδή, ξέρετε κάτι; Αισθάνομαι λίγο, επειδή ανέβηκαν και οι τόνοι χωρίς λόγο, θέλω να σκέφτομαι, ότι είναι του τύπου, όπως μας το φέρνετε, «Μοιραστείτε το όνειρό μου. Θα αλλάξω δύο περιοχές της Αθήνας. Με ένα στρατό που θα είναι το Δ.Σ., που θα το φτιάξω όπως νομίζω εγώ, που θα είναι πολύ καλό για τους νέους, θα κάνω όλη την Αθήνα, κάτι σαν το Γκάζι, θα την κάνω κάτι σαν το «Νιάρχος», ένα συνδυασμό…». Οι προθέσεις των περιγραφών αυτές είναι. Άκουσα και τον Εισηγητή της Πλειοψηφίας. Εσείς, τα λέτε αυτά που διάβασα. Τις κοινωνικές ομάδες τις φτωχές θα τις τακτοποιήσετε, τον τουριστικό χαρακτήρα μπροστά-μπροστά, την αλληλέγγυα οικονομία, την πολιτιστική αναβάθμιση, τις δράσεις αθλητισμού. Στο κομμάτι που πάτε να αλλάξετε, στη μία γωνιά της Αλεξάνδρας είναι ο Παναθηναϊκός και στην άλλη γωνιά είναι Πανελλήνιος.

Υπάρχει το Σεράφειο Κολυμβητήριο και να μου πείτε σε ποιο άλλο σημείο της Αθήνας υπάρχει έστω και ένα γήπεδο ελεύθερο, να παίζουν τα παιδιά. Ένα, ελεύθερο, να μην είναι ιδιωτικό, να μην είναι στον περίβολο κάποιου. Να είναι ένα γήπεδο ελεύθερο. Πείτε μου πού υπάρχουν δύο αλάνες, περιφραγμένες και στοιχειωδώς ασφαλείς. Ακούστε με τώρα. Οι αναπλάσεις δεν γίνονται επειδή το αποφασίσατε και σε μια αιτιολογική έκθεση λέτε «θέλω να παρέμβω» στο εμπορικό τρίγωνο και στα προσφυγικά.

ΑΛΕΚΟΣ ΦΛΑΜΠΟΥΡΑΡΗΣ (Υπουργός Επικρατείας): Κυρίως.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κυρίως. Προσέξτε τι λέτε μόνος σας: «Κυρίως». Θα αρχίσετε να μου βάζετε και άλλες αναπλάσεις, οι οποίες θα έρχονται σαν το χταπόδι, από 8 πόδια να αποκτάει 16, τα 16 να τα κάνει 32, με γεωμετρική πρόοδο, κατά τα δοκούντα και συμφέροντα ποιων;

Λοιπόν, κοιτάξτε. Εμείς θα το καταψηφίσουμε, γιατί πάτε να κάνετε με λεφτά παρμένα από τη σάρκα των εργαζομένων, με εργασιακές σχέσεις ολότελα αδιαφανείς, γιατί εφόσον μπορείτε να μετακινηθείτε και εκτός κανονισμού και εκτός προβλεπόμενων εδώ και εκτός σχεδιασμένων, θα μπορείτε να έχετε συμβάσεις της μιας ημέρας, συμβάσεις των πέντε ημερών, καθόλου σύμβαση. Οι εργασιακές σχέσεις είναι κατεστραμμένες εξ ορισμού εδώ, διότι θα ρίξουμε και το κόστος και θα αυξήσουμε και τα έσοδα. Εγώ δεν σας λέω αν θα κάνετε διορισμούς και προσλήψεις. Με χορηγούς, με κεφάλαια από την Ε.Ε. και με αδιαφανείς διαδικασίες περί την μελλοντική πρόβλεψη, θα φτιάξετε δύο βιτρινούλες σε δύο σημεία της Αθήνας. Άμα δει κάποιος πώς κατάντησε το έλος δίπλα στο Μαραθώνα, μετά την Ολυμπιάδα, εάν δει πώς παραμένει χωρίς πρόσβαση το Πανεπιστήμιο που μεταφέρθηκε στο πρώην κτίριο όπου ήταν για τους ολυμπιακούς αγώνες, η κεντρική παρέμβαση και οι υποδομές, θα ξανά πληρωθούν από τον ελληνικό λαό, τον αθηναϊκό λαό ως αντιπροσφορά της Κυβέρνησης σε μια βελτίωση, που στην πραγματικότητα δεν θα τον αφορά. Μια βόλτα στα Τουρκοβούνια θα σας πείσει.

Το καταψηφίζουμε επί της αρχής, αύριο θα είναι και οι φορείς εδώ, δεν θα υπάρξει η δυνατότητα να συζητήσουμε, να είστε βέβαιοι περί αυτού, διότι με τόσους φορείς Παρασκευή μεσημέρι, να έρθουν εδώ με εικοσιτετράωρη προειδοποίηση, για ένα νομοσχέδιο που δεν έχει και περιεχόμενο, αναρωτιέμαι το τι θα τους ρωτήσουμε κιόλας; Για το εάν η Λεωφόρος Αλεξάνδρας θα ανεβαίνει ή θα κατεβαίνει; Για αν πηγαίνει το τραμ εκεί ή όχι; Και το εάν θα γίνει η αερογέφυρα μεταξύ Παναθηναϊκού και προσφυγικών;

ΑΠΟΣΤΟΛΟΣ ΚΑΡΑΝΑΣΤΑΣΗΣ (Προεδρεύων της Επιτροπής): Ευχαριστώ την κυρία Κανέλλη, το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Σας ευχαριστώ, κύριε Πρόεδρε, το νομοσχέδιο έχει τίτλο ανάπλαση Αθήνας Α.Ε., με έδρα την Αθήνα και αντικείμενο την ταχύρρυθμη υλοποίηση αναπλάσεως στην πόλη των Αθηνών, ιδίως στο κέντρο της πόλης των Αθηνών, με έμφαση στις περιοχές του εμπορικού τριγώνου και των προσφυγικών της Λεωφόρου Αλεξάνδρας. Στόχος του συνολικού σχεδιασμού, όπως προωθείται, είναι η άμεση βελτίωση της ποιότητας ζωής στην Αθήνα, η προστασία του περιβάλλοντος, η δημιουργία κοινωνικά ωφέλιμων υποδομών πρασίνου, αθλητισμού και αναψυχής και παράλληλα η οικονομική ανάπτυξη των υπό ανάπλαση περιοχών, τόνωση της οικονομίας και της απασχόλησης μέσα από ένα σύνολο αστικών παρεμβάσεων μεγάλης κλίμακας, που θα λυθούν πολλά προβλήματα που θίγουν την αισθητική και τη λειτουργία της Πρωτεύουσας.

Η ανάπλαση Αθήνας Α.Ε., διεκδικεί να λειτουργήσει ως συντονιστικό κέντρο, ως ο τόπος δηλαδή που θα συγκεντρωθούν και θα συνδεθούν οργανικά οι αναγκαίοι παράγοντες, φορείς και υπηρεσίες προκειμένου να συντεθεί ένα πλήρες σχέδιο για την αναβάθμιση της Αθήνας σε όλα τα επίπεδα. Μεταξύ άλλων δράσεις για την αποκατάσταση διατηρητέων κτιρίων και νεότερων μνημείων, η αξιοποίηση εγκαταλελειμμένων κενών ή ανενεργών κτιρίων, η ενίσχυση της νεοφυούς επιχειρηματικότητας, καθώς και η προώθηση πολιτιστικών και αθλητικών δράσεων υπέρ των νέων και ευάλωτων κοινωνικών ομάδων.

Κυρίες και κύριοι συνάδελφοι, η Αθήνα είναι μια πόλη όπου ο δημόσιος χώρος, εξαιτίας της κρίσης υπέστη μεγάλη υποβάθμιση. Στόχος της Κυβέρνησης είναι οι εμβληματικές περιοχές του κέντρου της Αθήνας και οι μεγάλη εμπορικοί άξονες να βγουν από την καραντίνα της εγκατάλειψης, να επανακινηθεί η εμπορική πρωτοβουλία και ευχόμαστε να αποτελέσουν τα έργα υποδομής και ανάπλασης στο Λεκανοπέδιο Αττικής, τον ισχυρό μοχλό, για την έξοδο από την κρίση και την ενίσχυση της οικονομίας και της κοινωνικής συνοχής. Άλλωστε, οι επενδύσεις σε έργα υποδομής και αναπλάσεων, ιδίως τα κέντρα των πόλεων, μπορούν να κινητοποιήσουν τα απαραίτητα κεφάλαια προκειμένου να χτυπηθεί η στασιμότητα που κυριαρχεί τα τελευταία χρόνια. Να ξαναδώσουν ζωή σε πολλά επαγγέλματα και δουλειά σε χιλιάδες ανθρώπους στο κέντρο της Αθήνας. Με λίγα λόγια, δημιουργούνται νέα κίνητρα απασχόλησης και επιχειρηματικής δραστηριότητας.

Οι παρεμβάσεις δεν γίνονται αποσπασματικά και μεμονωμένα, αλλά εντάσσονται σε μια ευρύτερη πολιτική αναπλάσεων για να αποκτήσει η καρδιά της Πρωτεύουσας, νέους ρυθμούς οικονομικής και κοινωνικής ζωής. Στον ίδιο σχεδιασμό αναμόρφωσης του κέντρου της Αθήνας εντάσσονται οι πρωτοβουλίες που ήδη έχουν δρομολογηθεί, όπως η αξιοποίηση των συνολικά 120 κτιρίων που διαθέτει στο κέντρο το Υπουργείο Εργασίας, τα οποία παραμένουν κλειστά και ρημάζουν και η αναβίωση των βασικών εμπορικών αξόνων στο κέντρο της Αθήνας στην Σταδίου, Πανεπιστημίου και αλλού, που έχουν κλειστά καταστήματα.

Όσον αφορά τις χρηματοδοτήσεις, η εταιρία θα μπορεί να αντλεί πόρους από το πρόγραμμα δημοσίων επενδύσεων, δωρεές, κληρονομιές, χορηγίες και πάσης φύσεως ενισχύσεις νομικών ή φυσικών προσώπων, ενώ το μετοχικό της κεφάλαιο ορίζεται στις 50.000 ευρώ και την αναλαμβάνει εξ ολοκλήρου το ελληνικό δημόσιο.

Οι ΑΝ.ΕΛ. στηρίζουμε επί της αρχής το νομοσχέδιο και αναμένουμε στις επόμενες συνεδριάσεις να υπάρξει ουσιαστικός διάλογος με τους εμπλεκόμενους φορείς και τον δήμο, προκειμένου να εξασφαλισθεί για τη νεοσύστατη εταιρία, η θεσμική αρτιότητα και η οικονομική βιωσιμότητα που θα εξασφαλίζει το σημαντικό έργο της.

ΑΠΟΣΤΟΛΟΣ ΚΑΡΑΝΑΣΤΑΣΗΣ(Προεδρεύων της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ(Ειδικός Αγορητής της Ένωσης Κεντρώων): Κύριοι συνάδελφοι, δυστυχώς την Μεγάλη Τετάρτη διάλεξε η κυβέρνηση ΣΥΡΙΖΑ - ΑΝΕΛ να μας καταθέσει στη Βουλή αυτό το πραγματικά χωρίς καμία λογική, κατ’ εμένα προσωπικά και κατά την Ένωση Κεντρώων, σχέδιο νόμου. Επέλεξε δηλαδή, λίγο πριν το Πάσχα, να φέρει όχι απλά σκόρπιες και ασύνδετες διατάξεις σαν αυτές, τις οποίες βέβαια έχουμε συνηθίσει σε πολλά νομοσχέδια, αλλά επιπρόσθετα, μια απαράδεκτη προχειροδουλειά, και το μόνο που κατάφερε από την πρώτη μέρα είναι να ξεσηκώσει όλους τους ενδιαφερόμενους, εκτός βέβαια από τους ανθρώπους που είναι φίλα προσκείμενοι στον ΣΥΡΙΖΑ.

Από πού να αρχίσει κανείς;

Έχετε ξαναδιαβάσει αιτιολογική έκθεση που να μην δικαιολογεί την παραμικρή αναγκαιότητα και να ξεκινάει από το συμπέρασμα; Συγκεκριμένα, θαυμάστε διατύπωση που έρχεται από το πουθενά «κρίνεται απαραίτητη η σύσταση και λειτουργία εταιρίας ειδικού σκοπού», έτσι απλά, για να μην πω και ΣΥΡΙΖΑικά και μου πείτε ότι είμαι υπερβολικός και μου κάνετε επίθεση. Από προκύπτει το συμπέρασμα; Προφανώς, αποτελεί ένα μυστικό, που ο αρμόδιος Υπουργός καλό είναι να μας ενημερώσει όταν θα έρθει η ώρα να τοποθετηθεί και ελπίζουμε, στη συνέχεια, να μας διαφωτίσει και σχετικά ίσως προσκομίζοντας και κάποιες σχετικές μελέτες επ’ αυτού.

Προχωρώ σε επόμενη διατύπωση και παρακαλώ να μας πείτε σε ποια άλλη πολιτισμένη χώρα νομοθετούν κατ' αυτό τον τρόπο. Διαβάζω «στο πλαίσιο του σκοπού της η Ανάπλαση Αθήνας Α.Ε. δύναται, κατά παρέκκλιση κάθε άλλης διάταξης, να αξιοποιεί εγκαταλειμμένα, κενά ή ανενεργά κτίρια». Δηλαδή, συγνώμη πού βρισκόμαστε; Από πού προέκυψε μέσα σε μια νύχτα, η ανάγκη για γενική παρέκκλιση από κάθε διάταξη του νόμου; Πραγματικά, μας προκαλείτε να τοποθετηθούμε και εμείς με εκφράσεις του τύπου, ότι ακόμη και στην Ουγκάντα δεν θα έκαναν αυτά, θα σεβόντουσαν τους θεσμούς και το νόμο πολύ περισσότερο.

Έχετε ξανακούσει να έχει τον πρώτο λόγο σε έργα real estate, ένας διοικητής νοσοκομείου; Η Ανάπλαση Αθήνας Α.Ε. είναι σαν μια εταιρεία που θα αναλάβει κάποια ακίνητα, αυτό εννοώ real estate. Το τι έχουμε διαβάσει και έχουμε ακούσει αυτές τις ημέρες, πραγματικά δεν περιγράφεται. Επίσης, υπάρχουν και διατυπώσεις μέσω ανακοίνωσης του Υπουργού Επικράτειας, ότι η Ανάπλαση Αθήνας Α.Ε. διεκδικεί να λειτουργήσει ως επιτελικό συντονιστικό κέντρο. Η Ανάπλαση Αθήνας Α.Ε., είναι λοιπόν ένα επιχειρησιακό κέντρο, μια task force ειδικής αποστολής. Θέλω και εγώ να καταλάβω πραγματικά, από πού προκύπτουν όλες αυτές οι βαρύγδουπες δηλώσεις. Η δική μου συμπλοκή είναι πολύ ευαίσθητη, διότι εκλέγομαι στην Α΄ Αθήνας. Πραγματικά θέλω να βοηθήσω όσο το δυνατόν περισσότερο, για να βοηθηθεί αυτή η πόλη, αλλά να βοηθηθεί σωστά.

Αντίθετα με την κυρία Κανέλλη που είναι Παναθηναϊκός, εγώ είμαι Ολυμπιακός, αλλά θέλω να έχει ένα σπίτι η ομάδα του Παναθηναϊκού και γενικότερα ναι κύριε Υπουργέ είσαστε ΑΕΚ το ξέρω δεν έχει να κάνει με αυτό, αλλά ξεπερνά τα ομαδικά και τα οπαδικά όλο αυτό και θα πρέπει να υπάρχει ένας υγιείς ανταγωνισμός όσο πιο ανταγωνιστική, είναι η αντίπαλη ομάδα τόσο περισσότερο υποχρεώνεται και η ομάδα σου να είναι ανταγωνιστική, μέσω του υγιούς ανταγωνισμού βέβαια και να μπορούμε να βλέπουμε και πιο όμορφο ποδόσφαιρο και πιο ωραίο μπάσκετ, δηλαδή τα αθλήματα να παρουσιάζουν ένα ωραιότερο θέαμα.

Άρα δεν μπορεί να έρχεται αυτή τη στιγμή οποιοσδήποτε παράγοντας ομάδας, να ενδιαφέρεται να κάνει μία επένδυση, για να πάει να αναπλάσει το Ολυμπιακό Στάδιο, να έχει μία έδρα και μία βάση η ομάδα του, αλλά μέσα στο κέντρο να κλείνουμε αυτά τα αθλητικά, όπως πολύ σωστά ανέφερε και η κυρία Κανέλλη αυτά τα αθλητικά κέντρα, για να μπορούν να γυμνάζονται τα υπόλοιπα παιδιά, ίσως να δοθούν σε κάποια άλλη ομάδα. Δηλαδή θα πρέπει να μας προβληματίζει όλο αυτό το εγχείρημα που πάτε να κάνετε. Αν ρωτήσουμε βέβαια ένα πολίτη αυτό που θα μας πει αμέσως με την ανάγνωση των πρώτων διατάξεων, είναι ότι πρόκειται για ένα σχέδιο νόμου που σίγουρα αγνοεί κάθε δημοτική αρχή της πόλης των Αθηνών, αναθέτοντας τις σοβαρές αρμοδιότητες πραγματικά στα διορισμένα στελέχη του νέου φορέα που πάει να δημιουργηθεί του ΣΥΡΙΖΑ, που θα ενεργούν και δεν θα λογοδοτούν στην ουσία στην κοινωνία. Δηλαδή δεν θα αποφασίζουν οι πολίτες ή η αιρετή διοίκηση του δήμου της περιφέρειας για όλες τις τοπικές υποθέσεις, αλλά πραγματικά οι υπάλληλοι του ΣΥΡΙΖΑ αφού από εκεί θα προέρχεται αυτός ο νέος φορέας.

Το κερασάκι φυσικά στην τούρτα αποτελεί και το άρθρο 8, στο οποίο προβλέπεται ότι η ανάπλαση Αθήνας Α.Ε. για την κάλυψη υπηρεσιακών αναγκών, όπως αυτές προσδιορίζονται από τον εσωτερικό κανονισμό της λειτουργίας της, προσλαμβάνει προσωπικό με σύμβαση έργου εργασίας αορίστου ή ορισμένου χρόνου. Και επειδή το Υπουργείο ξέχασε να μας πει τον αριθμό και αν υπάρχει αριθμητικός περιορισμός των διορισμών, φανταζόμαστε για το πόσο δεκάδες, για να μην πω εκατοντάδες προσλήψεις θα γίνουν μια και ουσιαστικά ήδη βρισκόμαστε σε προεκλογική περίοδο. Γελάτε κύριε Υπουργέ, αλλά και εσείς σαν Αντιπολίτευση τα ίδια λέγατε να σας το υπενθυμίσω, ότι οποιοσδήποτε φορέας νέος έρχεται και δημιουργείται είναι καθαρά για ρουσφετολογικό λόγο και αυτή τη στιγμή, εφόσον βρίσκεστε και εσείς σε προεκλογική περίοδο προφανώς, χωρίς ρουσφέτια δεν πρόκειται να έχετε το επιθυμητό αποτέλεσμα. Επίσης μας δημιουργείται μία απορία, για το που θα βρεθούν αυτοί οι πόροι αυτού του γιγαντιαίου μορφώματος, για να μην πω έκτρωμα που πάτε να δημιουργήσετε και έρχεται το άρθρο 6 να μας λύσει την απορία. Πρώτον από επιχειρήσεις του ήδη τσεκουρεμένου προγράμματος δημοσίων επενδύσεων, περιλαμβανομένων και προγραμμάτων που συγχρηματοδοτούνται από την Ε.Ε. ή διεθνείς οργανισμούς ή εθνικούς πόρους στερώντας πραγματικά μέσω αυτών από τη χώρα, τους πολύτιμους αναπτυξιακούς πόρους σε μία περίοδο που τους ψάχνουμε με το κιάλι.

Δεύτερον από ότι πραγματικά αποφασίσουνε οι Υπουργοί, σύμφωνα με την παράγραφο 5, όπου είναι ξεκάθαρο ότι με κοινή απόφασή τους είναι δυνατό να αποστερηθούν έσοδα από τρίτο φορέα, άρα και από το δήμο και από την περιφέρεια, προκειμένου να χρηματοδοθεί αυτός ο νέος «ΟΑΕΔ» της κυβέρνησης ΣΥΡΙΖΑ – ΑΝΕΛ. Πραγματικά δεν ξέρω αν πρέπει να συνεχίσω να πω και άλλα πράγματα. Μέχρι στιγμής εμείς είμαστε αρνητικοί σε όλο αυτό το σχέδιο νόμου, οπότε θα μας επιτρέψετε να διατηρήσουμε την επιφύλαξή μας για την τελική μας στάση και στην επόμενη συνεδρίαση θα εξειδικεύσουμε περισσότερο τη θέση μας. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν δώσω το λόγο στον κ. Αμυρά θα ήθελα να πω ότι θα προσθέσουμε κάποιους φορείς επιπλέον και αύριο θα τους καλέσουμε. Θα καλέσουμε το Σύλλογο Αρχιτεκτόνων ΣΑΔΑΣ που δεν τον είχαμε πει. Θα καλέσουμε τον Πανελλήνιο Σύλλογο Ιδιοκτητών Διατηρητέων Κτηρίων και Μνημείων. Θα καλέσουμε την ΚΕΔΕ και την ΕΝΠΕ. Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού» ): Θα πω, κυρία Πρόεδρε, ότι είναι πολύ σημαντικό ότι καλούμε τον Σύλλογο ιδιοκτητών διατηρητέων κτιρίων και μνημείων, εκείνοι θα μας πουν την πραγματικότητα, πως δεν μπορούν να αξιοποιήσουν τα ακινητά τους που βρίσκονται όλα αυτά τα τεράστια νομοθετικά και γραφειοκρατικά προβλήματα και νομίζω είναι πολύ σημαντική η πρόσκληση. Για να φτιάξει η Αθήνα, θέλει η μισή γκρέμισμα, αλλιώς δεν φτιάχνει αυτή η πόλη. Μέχρι να γκρεμιστεί βέβαια η μισή και να τοποθετηθεί κάτι καλύτερο στη θέση αυτής της Αθήνας, πρέπει να δούμε, πως θα τη κάνουμε βιώσιμη πόλη.

Πρέπει να δούμε πως θα ανακουφίσουμε το κέντρο ειδικά που είναι και στην ουσία ο υποδοχέας ο βασικός του τουριστικού κλίματος. Μπορεί να γίνει αυτό με τη δημιουργία μιας νέας Α.Ε., της ανάπλασης της Αθήνας, η οποία θα διέπεται από διατάξεις για ΔΕΚΟ; Θα λειτουργεί χάριν δημοσίου συμφέροντος με κανόνες ιδιωτικής οικονομίας, αλλά θα διέπεται από τις διατάξεις των ΔΕΚΟ.

Εγώ ξέρετε κάθε φορά που ακούω για σύσταση καινούργιου οργανισμού που θα λειτουργεί με το όνομα της ΔΕΚΟ λέω μακριά. Διότι τις έχουμε ζήσει, πάρα πολλές δεκαετίες ήταν το πάρτι το ξέφρενο, με δαπάνες με προσλήψεις από τα παράθυρα από τα υπόγεια από τη σκεπή ,από όπου θέλετε. Άρα μόνον από αυτό το γεγονός είμαι πάρα πολύ επιφυλακτικός. Υπάρχουν επιφυλάξεις και θέλω να ρωτήσω διευκρινιστικά τους αγαπητούς Υπουργούς. Είχαμε την ενοποίηση αρχαιολογικών χώρων της Αθήνας, η οποία μετά το τέλος του έργου της ενσωματώθηκε στις υπηρεσίες του Υπουργείου Πολιτισμού. Δεν είναι αρκετές αυτές οι υπηρεσίες του Υπουργείου Πολιτισμού για να συνεχίσουν το έργο σε άλλη ενδεχομένως ρότα; Καταργήθηκε, αλλά, ενσωματώθηκε στην ουσία στις υπηρεσίες του Υπουργείου Πολιτισμού. Λέω, αν αυτές οι υπηρεσίες μπορούν να κάνουν ένα μέρος της δουλειάς. Δεύτερον, στην έκθεση του Γενικού Λογιστηρίου του Κράτους, δεν βλέπουμε οικονομικά στοιχεία να αναφέρονται, ούτε δαπάνες για λειτουργία, ούτε αποδοχές προσωπικού ούτε για προμήθεια εξοπλισμού. Προβλέπει μια δαπάνη για σχετική επιχορήγηση από προγράμματα δημοσίων επενδύσεων, αλλά δεν μας καθορίζει το ύψος της. Θέλω να σας ρωτήσω πως αυτό θα καθορίζεται, τι προβλέπεται για τις αποδοχές των μελών του Δ.Σ. και του Γνωμοδοτικού Τεχνικού Συμβουλίου; Αμισθί θα εργάζονται; Δεν το φαντάζομαι, είναι 16 άτομα και έρχομαι στην ουσία τώρα, στους σκοπούς που αναλαμβάνει αυτή η νέα Α.Ε. να φέρει εις πέρας.

Αξιοποίηση εγκαταλελειμμένων κτιρίων. Με ποιο τρόπο θα γίνει αυτό , πραγματικά με ενδιαφέρει εξαιρετικά αυτό το θέμα το οποίο είναι άλυτο εδώ και δεκαετίες. Το ίδιο και για την αποκατάσταση διατηρητέων και νεότερων μνημείων. Εκεί όμως δεν εμπλέκεται το Υπουργείο Πολιτισμού; Κατά βάση το κύριο λόγο δεν θα το έχει το Υπουργείο Πολιτισμού;

Δράσεις ενίσχυσης νεοφυούς και καινοτόμας επιχειρηματικότητας. Ελπίζω να μην εφαρμόσετε μοντέλο taxi beat εδώ, με το τρόπο που αντιμετωπίζετε το taxi beat, θα σας έλεγα όχι. Έχουμε τη διπλή ανάπλαση Α.Ε. του Δήμου Αθηναίων, η οποία στην ουσία ξέρουμε ότι δεν κάνει τίποτα. Γιατί έχει παγώσει; Ήμουν και δημοτικός σύμβουλος στο Δήμο Αθηνών από το 2010 - 2015 και κάθε φορά που έφερναν το θέμα στο δημοτικό συμβούλιο, η απάντησή ήταν, ότι δεν έχουμε από την κεντρική διοίκηση, από την εκάστοτε κυβέρνηση, δεν μας δίνουν τα νομοθετικά όπλα για να συνεχίσουμε το έργο μας ή το σκοπό μας. Θέλω μια απάντηση πάνω σε αυτό. Εδώ βλέπω για τις κρίσιμες αποφάσεις, ότι εξαρτάται τι θα αποφασίζουν από έκδοση συνεχών μελλοντικών κοινών Υπουργικών αποφάσεων από διαφορετικά κάθε φορά Υπουργεία. Δεν το βλέπω ευέλικτο αυτό το σχήμα, χρονοβόρο το βλέπω, το ξέρουμε όλοι που κινούμαστε στην Ιερουσαλήμ, με ποιο τρόπο εκεί αργούν να βγουν, ή καθυστερούν και μετά πολλές φορές είναι και ξεπερασμένες. Οι σκοποί όπως αναφέρονται είναι θετικοί, δεν το συζητάω, αλλά πρακτικά, θα υλοποιηθούν και με ποιο τρόπο; Εμείς δηλώνουμε επιφύλαξη επί της αρχής. Είμαστε κάθετα αντίθετοι στο να δημιουργηθεί μια κρατικοδίαιτη νέα ΔΕΚΟ, που απλώς θα αφαιρεί, αντί να προσθέτει. Λυπάμαι γιατί είχα και άλλα πολλά να σας πω, αλλά πρέπει να κατεβώ στην Ολομέλεια γιατί μιλάω τώρα, αλλά θα ακούσω και θα διαβάσω τις απαντήσεις σας, γιατί με ενδιαφέρουν και για το πώς θα τοποθετηθώ στην Ολομέλεια.

Στο σημείο αυτό, η Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Ιγγλέζη Αικατερίνη, Καματερός Ηλίας, Καραγιάννης Ιωάννης, Στογιαννίδης Γρηγόρης, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Λιβανίου Ζωή, Παπαδόπουλος Νικόλαος, Σιμορέλης Χρήστος, Μιχαηλίδης Ανδρέας, Συρμαλένιος Νικόλαος, Καστόρης Αστέριος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κεφαλογιάννη Όλγα, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Δελής Ιωάννης, Κατσώτης Χρήστος, Κανέλλη Λιάνα, Καμμένος Δημήτριος, Λαζαρίδης Γεώργιος, Γεωργιάδης Μάριος, Αμυράς Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώθηκε ο κύκλος με τους Εισηγητές και τους Ειδικούς Αγορητές και προχωρούμε με τους εγγεγραμμένους στον κατάλογο συναδέλφους. Το λόγο έχει η κυρία Κεφαλογιάννη.

ΟΛΓΑ ΚΕΦΑΛΟΓΙΑΝΝΗ: Ευχαριστώ πολύ. Παρά το γεγονός, ότι δεν συμμετέχω ως μέλος στη Διαρκή Επιτροπή Παραγωγής και Εμπορίου, έκρινα σκόπιμο να ζητήσω την παρέμβαση μου σχετικά με το κρίσιμο για την Αθήνα -στην οποία εκλέγομαι- σχέδιο νόμου περί σύστασης φορέα αναπλάσεων της πόλης των Αθηνών. Η Κυβέρνηση, δυστυχώς, επέλεξε και πάλι τη γνωστή μέθοδο «εν κρυπτώ» προώθησης μιας νομοθετικής πρωτοβουλίας που έχει καθοριστική σημασία για την Αθήνα αποφεύγοντας σκοπίμως να θέσει ένα τόσο σημαντικό ζήτημα στο δημόσιο διάλογο, στη διαδικασία της διαβούλευσης και καταθέτοντας το σχέδιο νόμου στη Βουλή τη Μεγάλη Εβδομάδα.

Θα ανέμενε κανείς, το σχέδιο νόμου για την ανάπλαση της Αθήνας, να είναι αποτέλεσμα ουσιαστικού διαλόγου και μιας πολιτικής συνθέσεων μεταξύ των αρμόδιων θεσμικών προσώπων και των φορέων της κεντρικής και της αποκεντρωμένης διοίκησης. Οι αρμόδιοι υπουργοί, δυστυχώς, ακολούθησαν στρατηγική νομοθέτησης με διαδικασίες εξπρές προκαλώντας σύγχυση τόσο ως προς την ουσία και το πλαίσιο εφαρμογής, όσο και ως προς τους σκοπούς της κατάρτισης του νομοσχεδίου.

Ο φορέας που προτείνετε ουσιαστικά πρόκειται για ένα κακέκτυπο της πάλαι ποτέ ενοποίησης αρχαιολογικών χώρων Αθήνας -αυτής της γνωστής ΕΑΧΑ- με τη διαφορά, ότι το νομοσχέδιο ίδρυσης ΕΑΧΑ προβλεπόταν ακριβώς και ρητά οι περιοχές παρέμβασης, το ρυθμιστικό πλαίσιο των διαδικασιών εφαρμογής των δράσεων, αλλά και η οριοθέτηση των αρμοδιοτήτων. Η Κυβέρνηση σήμερα νομοθετεί αυτή τη φορά εις βάρος των πολιτών της Αθήνας κατά παρέκκλιση, όπως λέει στο άρθρου 2 κάθε άλλης διάταξης, αλλά και ακολούθως με εργαλείο τη δημιουργική ασάφεια αναφέρει μόνο ενδεικτικά τις ενέργειες, τις οποίες δύναται να προβεί η νέα εταιρία για την υλοποίηση του σκοπού της σύστασής της. Δυστυχώς, εμείς αυτό που βλέπουμε είναι μια οργανωμένη προσπάθεια υφαρπαγής αρμοδιοτήτων από την τοπική αυτοδιοίκηση και υπερσυγκέντρωση αυτών στο κεντρικό κράτος, πράγμα το οποίο κινείται στα όρια του Συντάγματος, αν δεν το παραβαίνει. Ουσιαστικά ο Δήμος Αθηναίων μετατρέπεται σε απλός θεατής διαδικασιών νομοθέτησης εντός του πλαισίου δράσεων κατεξοχήν των χωρικών και διοικητικών ορίων του.

Επειδή ξέρετε πολύ καλά, κ. κ. Υπουργοί, ότι ο σχεδιασμός και ο δημόσιος διάλογος ήταν γύρω από τη μετεξέλιξη του κέντρου της Αθήνας σε ένα κέντρο διεθνούς και βιώσιμης μητρόπολης. Εδώ βλέπουμε, ότι τελικά υποβιβάζεται όλο αυτό σε ένα επίπεδο αναθέσεων έργων μεταξύ ημετέρων, την ίδια ώρα που η διαδικασία απορρόφησης των ευρωπαϊκών κονδυλίων από την τοπική αυτοδιοίκηση για την αναδιαμόρφωση της Αθήνας βρίσκεται ήδη σε εξέλιξη. Γι' αυτό και λέμε, ότι αυτή η εκχώρηση αρμοδιοτήτων που μέχρι χθες ασκούνταν από το Δήμο της Αθήνας, δυστυχώς, πάει σε μια τελείως λάθος λογική.

Κύριοι Υπουργοί, θα μας πείτε ακριβώς, τι εννοείτε λέγοντας, ότι θα μπορούν να μεταφέρονται ως πόροι της εταιρίας τέλη- δικαιώματα, που εισπράττονται από τρίτους; Ποιοι είναι αυτοί οι τρίτοι; Μήπως υπαινίσσεστε, ότι εκτός από τις αρμοδιότητες θα γίνει και η υφαρπαγή εσόδων από την τοπική αυτοδιοίκηση; Θέλω να σημειώσω εδώ, ότι υπάρχει ένας -αν θέλετε- παραλογισμός, γιατί την ίδια στιγμή που η Κυβέρνηση φέρνει ένα νομοσχέδιο για την ενίσχυση της ενδοδημοτικής αποκέντρωσης με απόδοση ενισχυμένων αρμοδιοτήτων στις κοινότητας, φέρνετε εσείς αυτό στον αντίποδα της πρόθεσης αυτής της Κυβέρνησης, ένα παράλογο κρατικό συγκεντρωτισμό. Αυτή η αντίφαση δείχνει και την έλλειψη συντονισμού και την διάθεση να βολέψουμε ημετέρους ως τον απώτατο σκοπό γιατί το βλέπουμε αυτό στο άρθρο 8 περί στελέχωσης ανώνυμης εταιρείας όπου προβλέπονται νέες προσλήψεις προσωπικού με σύμβαση εργασίας ορισμένου ή αορίστου χρόνου, με σύμβαση μίσθωσης έργου και επιστρατεύεται και το σύστημα κινητικότητας σε μία προσπάθεια να πέσουν σκιές σε αυτή την εκστρατεία βολέματος ημετέρων.

Κλείνω κυρίες και κύριοι συνάδελφοι, λέγοντας ότι η ανάπλαση των δημόσιων χώρων της Αθήνας, η ανάκτηση της πολιτιστικής ταυτότητας και της συνοχής της πόλης, η περιβαλλοντική αισθητική αναβάθμιση θα εξακολουθήσουν δυστυχώς να είναι σχέδια επί χάρτου. Ελλείψει ενιαίας στρατηγικής προσέγγισης των προβλημάτων της η πόλη θα συνεχίσει να είναι το μεγάλο θύμα του επιχειρησιακού σχεδίου της Κυβέρνησης και που δυστυχώς δεν είναι άλλο από το να χτίσει ένα νέο σύστημα εξουσίας που προϋποθέτει πελατειακό κράτος και αριστερές εργολαβίες. Αναλάβετε τις ευθύνες σας γιατί το νομοσχέδιο καταρτίστηκε με προχειρότητα και υποκρύπτει σκοπιμότητες. Εμείς θεωρούμε ότι η Αθήνα είναι υπόθεση όλων μας και δεν μπορεί να θυσιάζεται στην λογική ενός υπέρ συγκεντρωτικού κράτους ημετέρων και δυστυχώς η λύση στα μεγάλα προβλήματα δεν λύνονται με μικρές λογικές. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σπίρτζης.

ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Υποδομών): Ευχαριστώ κυρία Πρόεδρε. Αγαπητοί συνάδελφοι, για μία ακόμα φορά έγινε μία συζήτηση στην Επιτροπή της Βουλής που εκ μέρους κάποιων κομμάτων της Αντιπολίτευσης, κυρίως της Αξιωματικής Αντιπολίτευσης, επαναλαμβάνεται η ίδια μίζερη και ατεκμηρίωτη κριτική σε σχέδιο νόμου που έρχεται. Για να δούμε μερικά πράγματα γιατί κάποιοι μάλιστα εκπρόσωποι κομμάτων εκλέγονται και στην Α΄ Αθήνας, άρα θα γνωρίζουν από πρώτο χέρι όχι μόνο τα προβλήματα, αλλά και τις προσπάθειες και το τι έχει γίνει τα προηγούμενα χρόνια. Οφείλω να ζητήσω συγγνώμη από τον κ. Μπούρα γιατί νόμιζε ότι γελούσα για αυτά που έλεγε. Γελούσα κύρει Μπούρα για άλλο λόγο, γελούσα γιατί με ικανοποίηση βλέπω πώς η Νέα Δημοκρατία μέσα από τον εκπρόσωπό της σήμερα στηρίζει τον Δήμαρχο Αθηναίων τον κ. Καμίνη.

ΑΘΑΝΑΣΙΟΣ ΜΠΟΥΡΑΣ (Εισηγητής της Νέας Δημοκρατίας): Αυτό καταλάβατε;

ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Υποδομών): Αυτό κατάλαβα. Να διαβάσετε τα πρακτικά να καταλάβετε κι εσείς τι είπατε.

Θα πάμε τώρα να το εξηγήσουμε αυτό. Αυτό κατάλαβα βεβαίως και το επιβεβαίωσα και μετά με την τοποθέτηση της κυρίας Κεφαλογιάννη, αλλά για την ιστορία θα θυμίσω εγώ μερικά πράγματα από το πραγματικά μεγάλο έργο που έκανε η προηγούμενη κυβέρνηση σε σχέση με την Αθήνα με την ανάπλαση της Αθήνας με αυτά που λέτε σήμερα γι’ αυτό το φορέα και με τις λύσεις που δόθηκαν στα προβλήματα της Αθήνας αλλά και πώς προχώρησαν οι αναπλάσεις στο κέντρο της Αθήνας σαν τις δύο που εμείς θέλουμε να υλοποιήσουμε. Να θυμίσω μερικά.

Κάποιες κυβερνήσεις κατήργησαν την ΕΑΧΑ. Δεν το θυμάται αυτό κανείς. Κάποιες κυβερνήσεις κατήργησαν τον ΟΚΧΕ. Ούτε αυτό το θυμάται κανείς. Κάποιες κυβερνήσεις κατήργησαν τον Οργανισμό Ρυθμιστικού Σχεδίου Αθήνας και Θεσσαλονίκης. Επίσης δεν το θυμάται κανείς αυτό. Κάποιες κυβερνήσεις ξήλωσαν όλο το πλαίσιο του χωροταξικού σχεδιασμού ότι είχε χτιστεί για δεκαετίες για να εξυπηρετήσουν συγκεκριμένα συμφέροντα και στον τουρισμό που υπηρέτησε η κυρία Κεφαλογιάννη αλλά και στο πώς μεταφέρουμε αρμοδιότητες που υπήρχαν στην τοπική αυτοδιοίκηση και στους αρμόδιους και ειδικούς φορείς όπως ήταν ο Οργανισμός Ρυθμιστικού Αθήνας σε κάποιους εκπληκτικούς φορείς που δημιουργήθηκαν και δε έχουν καμία σχέση με αυτό που πάμε να δημιουργήσουμε εμείς σήμερα που όντως θα παίζει κυρίως ένα ρόλο συντονιστικό και πίεσης στους αρμόδιους φορείς που εμπλέκονται για τις αναπλάσεις και συγκεκριμένες δράσεις που πρέπει να γίνουν στο κέντρο της Αθήνας.

Να θυμίσω το retching Athens να δούμε πόσα χρήματα είχαν πέσει για να γίνουν κάποιες διαφορές εκδηλώσεις σε πλούσια ξενοδοχείο για το retching Athens και από πού. Να θυμίσουμε τις μελέτες πεζοδρόμησης της Πανεπιστημίου και τις αντιδράσεις που έγιναν. Να θυμίσουμε το «Παράκτιο Αττικό Μέτωπο Α.Ε.». Τα ξεχνάει αυτά ο κ. Μπούρας και οι εκπρόσωποι της Ν.Δ. που, πραγματικά, για το έργο τους κανείς μπορεί να μιλάει χρόνια, όχι ώρες. Αυτοί οι φορείς που είχατε ιδρύσει τότε, όντως ήταν στη λογική που μίλησε ο κ. Γεωργιάδης, ο εκπρόσωπος της Ένωσης Κεντρώων, δηλαδή, ήταν στη λογική του «Real Estate». Εμείς δεν πάμε σε αυτή τη λογική. Εμείς πάμε να καλύψουμε την αναγκαιότητα πολιτικά, σε όλα αυτά που συζητά ο κόσμος που ζει στο κέντρο της Αθήνας, που έχει μεγαλώσει σε αυτό και ξέρει τι γίνεται στις γειτονιές της Αθήνας και κάποια στιγμή πρέπει να υλοποιηθούν.

Να πω συγκεκριμένα παραδείγματα και να δούμε τι έγινε τα τελευταία χρόνια από τον Δήμο ή από όποιο άλλο φορέα είχε την ευθύνη. Μερικές δεκαετίες στο Τεχνικό Επιμελητήριο και όχι μόνο, συζητούσαμε πως θα αντιμετωπίσουμε στις γειτονιές της Αθήνας και την ενοποίηση των ακάλυπτων χωρών, προκειμένου να ξανά δημιουργηθεί το «κύτταρο» της γειτονιάς και να ξανά αποκτήσουν οι κάτοικοι των γειτονιών της Αθήνας ανθρώπινες σχέσεις, να γνωριστούν και να μην αναπαράγεται το φαινόμενο που ζούμε σήμερα, όπου οικογένειες και άνθρωποι ζουν σε μια πολυκατοικία, ακόμα και στον ίδιο όροφο, και δεν γνωρίζονται.

Να δούμε τα πεζοδρόμια της Αθήνας σε τι κατάσταση βρίσκονται. Αν μπορεί, δηλαδή, ένας ανάπηρος, ένας ηλικιωμένος, μια γυναίκα με το παιδικό καρότσι ή τα παιδιά της να μπορεί να περπατήσει. Να δούμε τι γίνεται με τα προσφυγικά, όχι μόνο από την πλευρά της ιστορικής μνήμης που, όμως, είναι πολύ σημαντική, γιατί το έβαλε η κυρία Κανέλλη, αλλά και από το πως κάποια ιστορικά μνημεία, που είναι έτσι χαρακτηρισμένα, σώζονται και εξυπηρετούν κοινωνικές ανάγκες, όπως είναι η φιλοξενία συγγενών, ανθρώπων που είναι δίπλα στο αντικαρκινικό νοσοκομείο.

Να δούμε, π.χ. όταν ήταν Δήμαρχος ο κ. Νικήτας Κακλαμάνης, γιατί αν και υπάρχουν διαφωνίες, πρέπει να αναγνωρίζονται οι προσπάθειες που έχουν γίνει από συγκεκριμένους ανθρώπους. Πρόεδρος του ΤΕΕ, τότε, ήταν ο κ. Γιάννης Αλαβάνος και εγώ ήμουν Αντιπρόεδρος. Είχε γίνει μια πολύ σοβαρή δουλειά από το Τεχνικό Επιμελητήριο - και επειδή έχω ασκήσει πολύ έντονη κριτική στον κ. Σουφλιά, οφείλω να πω ότι τότε είχε χρηματοδοτήσει το Επιμελητήριο και υπάρχει αυτή η μελέτη - για να γίνει μια άλλου είδους διπλή ανάπλαση. Δηλαδή, να δώσει το ΤΕΕ το οικόπεδο στην οδό Ναβαρίνου ως ελεύθερο χώρο, ως πάρκο και κάποιοι από μας, τότε, είχαμε διαφωνήσει με τη Ν.Δ. που ήθελε να χτιστεί εκεί το κτήριο του ΤΕΕ, προκειμένου να πάρει τα προσφυγικά κτίρια, να τα αναμορφώσει για να μεταφέρει τα γραφεία του Τεχνικού Επιμελητήριου, ώστε το ένα κτήριο να γίνει Μουσείο Μικρασιατικού Πολιτισμού, που δεν υπάρχει στην περιοχή του Δήμου Αθηναίων και τα υπόλοιπα να γίνουν κτήρια φιλοξενίας συγγενών που νοσηλεύονται στο αντικαρκινικό.

Εφόσον υπάρχει αυτή η μελέτη, γιατί δεν εφαρμόστηκε από τους αρμόδιους φορείς; Αυτό, δεν μας το απαντάει η Ν.Δ.. Κάνει κριτική επειδή κάνουμε έναν φορέα που θα μετέχει ο Δήμος, η Περιφέρεια, τα αρμόδια Υπουργεία, για να μπορούν να πιέσουν και να επισπεύσουν αυτές τις διαδικασίες, ως συντονιστικό σε όλους τους φορείς που πιθανά δεν μπορούν να συνεργαστούν. Πιθανά κάποιοι φορείς, να έχουν άλλη λογική, τη real estate, άλλοι φορείς να έχουν τη λογική του «να γκρεμιστούν τα προσφυγικά κάποια στιγμή από μόνα τους», γιατί εάν δεν φτιαχτούν θα χαθούν και τα κτίρια και η ιστορική μνήμη. Ως το οικόπεδο ΤΕΕ στη Ναβαρίνου να μένει έτσι σε εκκρεμότητα και να μη θεσμοθετηθεί, όπως έχει πάρει απόφαση το Τεχνικό Επιμελητήριο στο παρελθόν, ως Πάρκο Αλέξη Γρηγορόπουλου - είχαμε πάρει απόφαση και για το όνομα.

Απλά, μπαίνουν στο νομοσχέδιο δύο δράσεις που είναι πολύ συγκεκριμένες. Να δούμε, όμως, άλλα πράγματα από εδώ πέρα στη συζήτηση που έγινε. Ανεξάρτητα με το αν συμφωνεί ή διαφωνεί κανείς μ’ αυτά, που είχαν γίνει στο παρελθόν, υπάρχουν όμως. Κάποιος πρέπει, να πει, εάν η Τοπική Αυτοδιοίκηση αυτά που είχε προγραμματίσει, να κάνει, συνεχίζει να θέλει, να τα κάνει, υπάρχει σχέδιο. Η επόμενη δημοτική αρχή απ’ αυτή που τα έκανε, εάν στοιχειωδώς τα εφαρμόζει ή όχι και να ληφθεί μια απόφαση, για το εάν θα το κάνουμε ή δεν θα το κάνουμε.. Να μην είναι έτσι στον αέρα.

Εάν θυμάμαι, λοιπόν, καλά η συγχωρεμένη ΕΑΧΑ που κατάργησε η Ν.Δ. είχε χρηματοδοτήσει μαζί με το Δήμο Αθηναίων και είχαν δει μια σειρά από έργα για την ενοποίηση των αρχαιολογικών χώρων, όπως η πεζοδρόμηση της Οδού Αθηνάς, της Πανεπιστημίου, η ανάπλαση της Πλατείας Μοναστηρακίου και η σύνδεσή της με την Αποστόλου Παύλου και τη Διονυσίου Αρεοπαγίτου. Αυτό δεν το είχε υπογράψει τότε ο τότε Υπουργός κ. Σουφλιάς, ο Δήμος, όμως, την έχει τη μελέτη. Δεν έχει απαντήσει πότε. Θα το κάνει αυτό; Δε θα το κάνει; Θα υπάρχει ένας φορέας, να το δει και να επισπεύσει αυτές τις διαδικασίες, γιατί την ΕΑΧΑ εμείς την κλάψαμε, όταν την καταργήσατε, όπως και τον Οργανισμό Ρυθμιστικού Αθήνας, αλλά τώρα μας εγκαλείτε, γιατί δεν έχουμε τους βέλτιστους κατά τη γνώμη σας κανόνες χωροταξικού και πολεοδομικού σχεδιασμού. Είναι να τρελαίνεται κανείς. Να θυμηθούμε, πως τότε ήταν, επίσης, ο Νικήτας ο Κακλαμάνης. Μου φαίνεται ότι είναι βουλευτής στην Κοινοβουλευτική Ομάδα της Ν.Δ.. Το λέω, γιατί ήταν σε πλήρη αντίφαση, μ’ αυτά που έλεγε ο κ. Καμίνης ή δεν έκανε, που στήριξαν σήμερα.

Για να πάμε λίγο παρακάτω. Εγκαταλελειμμένα κτίρια: Υπάρχει ένας τόμος ολόκληρος, μεγάλη μελέτη. Ήταν μια Επιτροπή, που είχε γίνει και συμμετείχε ο αείμνηστος Τάτσος. Η μελέτη έλεγε και πώς θ’ αξιοποιηθούν, πώς θα ξεπεραστούν προβλήματα συνταγματικά μέσω προεδρικών διαταγμάτων και νομοθέτησης. Έλεγε ότι η πλειοψηφία των κτιρίων που είναι εγκαταλελειμμένα, ανήκουν σε φορείς του Ελληνικού Δημοσίου, δεν είναι σε ιδιώτες. Η μειοψηφία είναι στους ιδιώτες, αλλά κι εκεί πρότεινε τρόπους και για τον τρόπο αξιοποίησης και πώς θα ξεπεραστούν συνταγματικά προβλήματα σε σχέση με τα κληροδοτήματα κ.λπ.. Γιατί δεν τα κάνει ο Δήμος, που ήρθε ο κ. Μπούρας εδώ και μας είπε «τα τρέχει αυτά τα πράγματα ο Δήμος». Πού τα τρέχει; Δηλαδή, τρέχει τόσο γρήγορα, με την ταχύτητα του φωτός, που δεν μπορούμε, να τον παρακολουθήσουμε εμείς κι αφήστε μας εμάς, «είμαστε ΣΥ.ΡΙΖ.Α. δογματικοί κομμουνιστές, αντιεκσυγχρονιστές σε αντίθεση μ’ εσάς και τους συνεργάτες σας στην προηγούμενη Κυβέρνηση Σαμαρά». Καταλαβαίνουμε ότι θέλετε, να συνεργαστείτε και στις επόμενες Δημοτικές Εκλογές, καλό ταξίδι, αλλά να μην πιστεύουμε και τα μάτια μας; Δηλαδή, έχετε δει απ’ το Δήμο, να αξιοποιούνται εγκαταλειμμένα κτίρια και να μην το έχει δει πουθενά κανείς; Ούτε ένας άστεγος, ούτε ένας φορέας, κάποιος και μας λέτε «γιατί κάνουμε αυτό το φορέα», ώστε να μπορέσει, να συντονίσει αυτές τις δράσεις; Σοβαρά μιλάτε;

Δεν έχει πάει κανείς καμιά βόλτα εδώ στις γειτονιές της Αθήνας; Ή θα μας κατηγορείτε και εσείς και ο Δήμαρχος Αθηναίων, ότι έχουμε αφήσει σε ακραίες, αριστερές, ακροαριστερές δυνάμεις στο έλεος τους την Αθήνα και δεν μπορούν να προσεγγίσουν οι πολίτες ή μας κατηγορείτε για το ανάποδο, ότι εσείς με τη φοβερή δουλειά που έχει γίνει για την αξιοποίηση τέτοιων θεμάτων από την Τοπική Αυτοδιοίκηση έχετε λύσει και έχετε αναβαθμίσει το Δήμο Αθηναίων. Είναι να τρελαίνετε κανείς. Για να μην λέμε λόγια του αέρα, εγώ θα έλεγα στις επόμενες συνεδριάσεις να φέρουν εδώ οι αρμόδιοι φορείς και η Νέα Δημοκρατία, τις μελέτες που είναι έτοιμες για να δούμε τι έχει προχωρήσει ο καθένας ανάλογα με την αρμοδιότητα που έχει.

Αυτό λοιπόν που εμείς θέλουμε, δεν χρειάζεται να το πούμε πολύ αναλυτικά, είναι να κάνουμε έναν πραγματικό διάλογο και με τους φορείς που θα κληθούν στην επόμενη συνεδρίαση και με όλα τα κόμματα και εάν υπάρχει κάποιο θέμα διευκρίνησης δεν έχουμε κανένα πρόβλημα να το συμπληρώσουμε, επειδή μας κατηγορήσατε και για, πως το είπατε; Το είπατε, ως συνήθως ότι θέλουμε να κάνουμε ρουσφέτια. Μάλιστα! Ακούστε. Επειδή την τελευταία φορά, που το είπε το Τομεάρχης σας, ο αρμόδιος στη Θεσσαλονίκη για τον ΟΑΣΘ, βγάλαμε και φαξ για τον ΟΑΣΘ και το συγχαρητήριο φαξ μετά για το διορισμό τους, θα μας υποχρεώσετε να ξαναβγάλουμε τέτοια. Διότι οι επαγγελματίες ρουσφετολόγοι δεν μπορούν να κατηγορούν όταν δεν υπάρχει καμία πρόθεση, απολύτως καμία, να πάμε σε τέτοιες πολιτικές και σε τέτοιες τακτικές.

Όπως είπε, η αγαπητή πρώην Υπουργός Τουρισμού, για τις αριστερές εργολαβίες, σίγουρα οι αριστερές εργολαβίες είναι αριστερές, έχουν μεγάλες εκπτώσεις, διαφάνεια και ολοκλήρωση των έργων. Σε αντίθεση με τις δεξιές εργολαβίες που είχαν μηδενικές εκπτώσεις, όπως οι παραχωρήσεις και δεν τα λέμε εμείς τα λέει η έκθεση του Ευρωπαϊκού Ελεγκτικού Συνεδρίου, τις πληρώσαμε 1,200 δις παραπάνω και δεν τις ολοκληρώνετε κιόλας. Χθες ήταν μια αποκαλυπτική ημέρα για την Αξιωματική Αντιπολίτευση και για άλλα κόμματα της αντιπολίτευσης, διότι εγκρίθηκε και το «Πατρών-Πύργου» από τις Διευθύνσεις της Ευρωπαϊκής Επιτροπής. Για να δούμε τί είναι αριστερές εργολαβίες και τί δεξιές και με τί ποσοστά έκπτωσης συν όλα αυτά που λέγατε όλον αυτό τον καιρό.

Άρα, εμείς είμαστε στη λογική του να υλοποιηθούν πλέον μετά από 10ετίες και αυτά, συγκεκριμένες δράσεις που χρειάζεται ο πολίτης της Αθήνας. Συγκεκριμένες δράσεις για να μην ερημώσει περαιτέρω ο Δήμος Αθηναίων, όπως τον βρήκαμε. Για να υπάρχει συγκεκριμένη απόφαση με τη συμμετοχή όλων των συναρμόδιων φορέων, του τί θα κάνουμε με την πεζοδρόμηση, για παράδειγμα, της Λεωφόρου Πανεπιστημίου ή της Λεωφόρου Σταδίου και πότε θα το κάνουμε; Θα το κάνουμε σε αυτή τη ζωή ή θα το κάνουν οι επόμενες γενιές μετά από πολλές 10ετίες; Κάποια στιγμή πρέπει να καταλάβουμε όλοι και η Αξιωματική Αντιπολίτευση, ότι το Μητροπολιτικό κέντρο της Αθήνας, δεν πρέπει να συνεχίσει να είναι στην κατάντια που το άφησε, ιδιαίτερα τις γειτονιές της Αθήνας. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Φλαμπουράρης.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Κυρία Πρόεδρε, θα κάνω μια γρήγορη και απλή παρέμβαση, διότι θα μιλήσω μετά το τέλος των Επιτροπών και ιδιαίτερα στην Ολομέλεια. Αυτό το οποίο θα ήθελα να επισημάνω και πραγματικά με στενοχώρησε, βέβαια κάθε φορά ελπίζω ότι δεν θα είναι έτσι τα πράγματα, αλλά δυστυχώς ήταν, είναι ότι, πιο καταλυτική κριτική, χωρίς επιχειρήματα, χωρίς αντιπροτάσεις, έγινε, κυρίως, αν όχι μόνο, από τα δύο κόμματα, τα οποία και το Δήμο της Αθήνας κυβέρνησαν τα τελευταία 40-50 χρόνια και τη χώρα μας κυβέρνησαν αυτά τα χρόνια και δυστυχώς, παρέδωσαν μια Αθήνα, η οποία, οι ίδιοι λένε, ότι, είναι αβίωτη πόλη.

Όχι ότι δεν έχουν, έχουν, βεβαίως και μπορούν να κάνουν την κριτική τους. Θα ήθελα, η κριτική τους να είναι πραγματική, σε πραγματικά γεγονότα, πρώτον και δεύτερο κυρίως, αν θέλουν να είναι εποικοδομητική να συνοδεύονται από προτάσεις οι οποίες μπορούν ή εμείς θα θελήσουμε να βελτιωθεί το περιεχόμενο αυτού του φορέα. Αντίθετα, ζούμε πραγματικά, εγώ για πρώτη φορά είμαι σε Επιτροπή, πραγματικά, έχω απογοητευθεί από αυτού του είδους την κριτική και όχι τόσο για την κριτική, έχουν δικαίωμα, αλλά την τοποθέτηση, η οποία οδηγεί σε μια σύγκρουση χωρίς να υπάρχει το περιεχόμενο, χωρίς να υπάρχει το γιατί, χωρίς να υπάρχει το πώς μπορούμε να τα κάνουμε καλύτερα τα πράγματα.

Εγώ, αυτό περίμενα και ίσως είναι μια ρομαντική στάση από την μεριά την δική μου, αλλά ξέρετε πολύ καλά, ότι εγώ θα απαντήσω σε ένα-ένα από αυτά που ειπώθηκαν. Δεν υπάρχει πρόθεση και δεν έχει γίνει μέχρι σήμερα καμία κίνηση η οποία οδηγεί σε όλα αυτά που λέγατε. Είτε Real Estate, είτε ότι είναι ρουσφετολογίες. Απλά, να σας πω, ότι τα 20 άτομα τα οποία ασχολούνται με την καθημερινότητα του πολίτη, την οποία ευθύνη έχω εγώ, προήλθαν από προκήρυξη που κάναμε όσοι δημόσιοι υπάλληλοι θέλουν να έρθουν να δουλέψουν για αυτή την δουλειά, ήρθαν 250 αιτήσεις, πήραμε 20 δημοσίους υπαλλήλους τους αποσπάαμε και κάνουν αυτή τη δουλειά. Αυτό έχουμε, αυτή είναι η πρόθεσή μας να γίνει και με αυτόν τον φορέα.

Ολοκληρώνω λέγοντας, ότι ο φορέας, εσείς τον έχετε πάρει «κρίνοντας εξ ιδίων τα αλλότρια», ότι είναι κατασκευαστικός. Δεν έχει καμία σχέση με τον κατασκευαστικό τομέα. Δεν έχει καμία σχέση! Είναι ένας φορέας ο οποίος προσπαθεί να συντονίσει τα ασυντόνιστα για να μπορέσουμε να προχωρήσουν πέντε πράγματα θετικά σ' αυτή την πόλη. Αντί, λοιπόν, να συμβάλλετε σε αυτό, πράττετε τελείως στο αντίθετο. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Θα ήθελα να πω, ότι το συνηθίζει, εξάλλου, ο κ. Σπίρτζης, να παραποιεί και να ερμηνεύει όπως θέλει τα λεγόμενα για να δημιουργήσει κάποιες εντυπώσεις. Αλλά, αυτές, είναι πομφόλυγες που χάνονται. Πρέπει, να του απαντήσω μόνο, αυτά για τα οποία υπεραμύνθηκε, απ' ό,τι κατάλαβα, επικαλούμενος και τη μαρτυρία του καλού μου συναδέλφου, του κ. Δημαρά, με τον οποίο πρέπει να πω, ότι ανταλλάξαμε κάποια μηνύματα πάνω στην επεξεργασία, εδώ, σ' αυτό τον χρόνο, γιατί δεν υπήρξε περισσότερος χρόνος, τα έχω δείξει, κύριε Υπουργέ και εδώ την έχω τη μελέτη και σας το είπα και στην μικρή τροπολογία μου για το Τεχνικό Επιμελητήριο και για το οικόπεδο που θα ανταλλάσετο και για το ότι θα μεταφερόταν εκεί επί Προεδρίας, πράγματι του κ. Αλαβάνου, του τα έδειξα όλα, έχω και τα σχέδια, αλλά δεν ήταν η ώρα να τα πω εγώ αυτά.

Πρέπει να σας πω, ότι γνωρίζω, πράγματι, ό,τι έγινε το Πάρκο Κορεάτικης Αγοράς επί δημαρχίας της κ. Ντόρας Μπακογιάννη, γνωρίζω για την ανάπλαση της πλατείας Μοναστηρακίου, αλλά και της ανάπλασης του χώρου του και Κεραμικού επί δημαρχίας του Νικήτα Κακλαμάνη, υπήρξαν προβλήματα συνεργασίας, αρνήσεις από τα κεντρικά υπουργεία, και δεν θα το κρύψω εγώ και ακόμα και από τη δική μου κυβέρνηση προς τους τότε δημάρχους, που μπορεί να επρόσκεντω κι όλα. Όμως πρέπει να σας πω, για να μην μιλάμε αορίστως, βεβαίως με τον ν.4250/2014 καταργήθηκε η ΕΑΧΑ. Γιατί καταργήθηκε; Γιατί ήταν ένα ακόμα βάρος στον κρατικό Προϋπολογισμό, δεν έκανε τίποτα, είχε εκπληρώσει το ρόλο του.

Ξέρετε τι σημαίνει ΕΑΧΑ; Ενοποίηση Αρχαιολογικών Χώρων και Αναπλάσεις. Και βεβαίως, ο λόγος για τον οποίο έγινε ποτέ αυτή, ήταν πάρα πολύ σωστός. Γιατί οι ενοποιήσεις των αρχαιολογικών χώρων δεν ήταν θέμα ούτε του Δημάρχου Αθηναίων, ούτε του Σπίρτζη, ούτε του Μπούρα, ούτε του Φλαμπουράρη. Ήταν ένα εθνικό θέμα και ως τέτοιο έπρεπε να αντιμετωπιστεί. Μάλιστα, στις παρεμβάσεις της και στην διάρκεια ζωής αυτή η ΕΑΧΑ έκανε διαφορά σημαντικά έργα. Εγώ δεν σας κρύβω, ότι αυτές τις λίγες μέρες προσπάθησα και ήρθα σε επαφή με στελέχη που πέρασαν από την ΕΑΧΑ και θα σας θυμίσω μάλιστα, ότι μέχρι το 2009 ήταν πρόεδρος ο Κυριάκος ο Γριβέας, τον οποίο γνωρίζετε ως πρόεδρο επί πολλά έτη του Τεχνικού Επιμελητηρίου. Αλλά δεν συζητήσαμε αυτά σήμερα, τα έχω εγώ αυτά, τα γνωρίζω αυτά, γνωρίζω την προσφορά του Δημάρχου Αθηναίων, του Νικήτα του Κακλαμάνη, η οποία ήταν σημαντική και της Ντόρας της Μπακογιάννη και του Αβραμόπουλου. Υπάρχει αυτή η πορεία.

Εγώ δεν μίλησα για ρουσφέτια γιατί δεν είναι στο χαρακτήρα μου. Θέλατε να πείτε κάτι άλλο, μιλήσατε και για Θεσσαλονίκη. Εγώ δεν είπα ούτε για Θεσσαλονίκη, ούτε οτιδήποτε άλλο. Αν κάτι έχετε να απαντήσετε σε κάποιον άλλον, απαντήστε και κύριε Φλαμπουράρη θα τα πούμε αναλυτικά την άλλη Παρασκευή, έχουμε χρόνο να προβληματιστούμε και εμείς και εσείς για όσα ειπώθηκαν, γιατί χτυπήθηκαν τα δύο κόμματα που συνεργάστηκαν είπατε, αλλά εγώ δεν άκουσα, πλην της κυβερνητικής πλειοψηφίας, όλοι ήταν αντίθετοι. Δεν είδα κανένα να συμφωνεί. Είπατε για τις αποσπάσεις, γράψτε το. Όταν παρουσιάζετε ένα νομοσχέδιο και λέτε: «Θα προσλαμβάνουμε με συμβάσεις έργου, με συμβάσεις μερικής ή οτιδήποτε», αν δεν γραφεί τι θα κάνετε, αν δεν γραφεί τι ανθρώπους χρειάζεστε. Δεν μου δόθηκε η δυνατότητα αυτά θα τα αναλύσω, θα τα αναλύσω και εδώ είμαστε να τα ακούσουμε και εδώ είμαστε να τα συζητήσουμε. Πάντως, μόνο συντονισμό δεν φαίνεται ότι επιτελείτε με αυτό το νομοσχέδιο που είπατε. Δεν είναι συντονισμός, υπάρχουν Όργανα που μπορούν να προχωρήσουν, γιατί παρεμβαίνετε στον πυρήνα των ΟΤΑ της πρωτεύουσας και δεν ξέρω αν ο στόχος σας είναι να παρέμβετε και περαιτέρω.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Με συγχωρείτε, θεωρείτε ότι δεν χρειάζεται συντονισμός;

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Βοήθεια χρειάζεται κύριε Υπουργέ. Χρειάζεται βοήθεια του κεντρικού κράτους προς τους Φορείς.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Πως συντονίζεται δηλαδή;

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Αφού τον έχει το συντονισμό. Αυτή τη στιγμή υπάρχουν οι μελέτες.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Πως συντονίζεται η Περιφέρεια με το Δήμο, πως συντονίζεται η Περιφέρεια, ο Δήμος και η κεντρική Κυβέρνηση;

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Θα μας τα πουν αύριο, για να μην αντιδικούμε εγώ και εσείς.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Αν δεν χρειάζεται συντονισμός να το πείτε, γιατί η βασική του ιδέα είναι ο συντονισμός.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Ούτε καν υπάρχει η λέξη «συντονισμός», δεν μπορώ να την βρω.

ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας): Αν προσθέσω τον όρο «συντονισμό», θα συμφωνήσουμε και θα το ψηφίσετε; Εγώ το προσθέτω αμέσως αν θέλετε.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Δεν θα συμφωνήσουμε, είμαστε ριζικά απέναντι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥΡΙΖΑ): Ήθελα πρώτα να ξεκαθαρίσω ότι δεν φοβόμαστε το διάλογο, τον επιδιώκουμε το διάλογο. Εγώ πρότεινα 15 φορείς και προστέθηκαν και άλλοι. Είδατε, λοιπόν, κ. Μπούρα, ότι προσθέσαμε όλους τους φορείς, παρόλο που εσείς βάλατε τον περιορισμό των 10. Πολλές φορές έχουμε συζητήσει εδώ στις Επιτροπές με 25 και με 30 φορείς. Πολύ καλώς, λοιπόν, όλοι οι άνθρωποι να έρθουν εδώ.

Δεύτερον, αν δεν είχα την εμπειρία ως περιφερειακός σύμβουλος Αττικής και μάλιστα στην επιτροπή αστικών αναπλάσεων, πραγματικά και εγώ μπορεί να είχα επιφυλάξεις και πάρα πολλοί από το χώρο των οικολόγων μου λένε, μήπως και τι κ.λπ.. Επειδή, όμως είχα αυτή την εμπειρία, πόσες μελέτες είχαν γίνει στο χρόνο που ήμουν εγώ περιφερειακός σύμβουλος πληρωμένες, μία από αυτές την παρουσίασε ο Πολύζος, το Πολυτεχνείο και πήρα εγώ την πρωτοβουλία και είπα να συντονιστούμε με το Δήμο Αθηναίων και με το Υπουργείο, γιατί αλλιώς ο καθένας θα μελετάει και δεν θα προχωράει τίποτα. Μελέτη για τη Συγγρού, μελέτη για τον σιδηροδρομικό σταθμό Πελοποννήσου, μελέτη για το Πανεπιστήμιο, που την πλήρωσε τότε, αν θυμάμαι καλά, το Ωνάσειο. Παίρνω λοιπόν τηλέφωνο τον Δήμαρχο, τον κ. Καμίνη, όπως τον πήρα και χθες και σήμερα -δεν έχουμε κανένα λόγο να κρύψουμε από το Δήμαρχο- και του είπα, Δήμαρχε έλα να δεις τι θέλουμε να κάνουμε και μου λέει, ….

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Ζητήθηκε από την τότε κυβέρνηση.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥΡΙΖΑ): Έτσι ακριβώς. Και παίρνω από τότε, τηλέφωνο το Δήμαρχο, τον Κ. Καμίνη -μάλιστα, μας συνέδεσε με τους αντίστοιχους αντιδημάρχους- και είπαμε, ελάτε να συντονιστούμε με την Περιφέρεια, να φωνάξουμε και το Υπουργείο, να προχωρήσουμε κάτι απ' όλα αυτά που κάνετε μελέτες και ξεχνιούνται στα συρτάρια σας. Δηλαδή, χαρτί πολύ, μελέτη πολύ, έργο μηδέν. Και τι μου λέει; Μα και εμείς έχουμε μελέτες και έχουμε μελέτες για αυτό, έχουμε για εκείνο και για το άλλο. Δεν ήξερε ο Δήμος τι μελέτες έχει κάνει η Περιφέρεια και ούτε η Περιφέρεια τι έχει κάνει ο Δήμος. Μιλάμε με το Υπουργείο και μας λένε έχουμε κάνει και εμείς μελέτες. Να σας πω και το σπουδαίο; Ο Περιφερειάρχης δεν ήξερε τις μελέτες που είχαν κάνει οι προηγούμενοι που ήταν τότε νομάρχες και επίσης, η μία διοίκηση δεν μετέφερε τις μελέτες στην άλλη, όπως πολλές από αυτές τις μελέτες δεν τις έδωσαν στην κυρία Δούρου.

Εγώ αν δεν είχα ζήσει αυτή την ανάγκη ότι κάποιος φορέας θα πρέπει να συντονίσει αυτή την υπόθεση για να γίνει κάτι, δεν θα έκανα την εισήγηση σήμερα σ' αυτό το νομοσχέδιο. Επειδή, όμως έζησα αυτή την ανάγκη μιλάω και σε σας, κύριοι Υπουργοί και στην αντιπολίτευση και στους πολίτες της Αθήνας και λέω ότι αν δεν υπάρξει ένας συντονισμός δεν θα γίνει τίποτα. Θα ξανακάνουμε και άλλες μελέτες που εγώ έχω υπόψη μου καμιά δεκαριά τουλάχιστον και στα χαρτιά πολλά, αλλά στην πράξη τίποτα. Η Αθήνα, όπως είπα, χρειάζεται και αυτές τις παρεμβάσεις, αλλά και πιο γενναίες επεμβάσεις. Αν δεν αλλάξουμε, όμως, το θεσμικό πλαίσιο δεν μπορούμε να πάμε σε πιο μεγάλες, όπως λέμε ακόμα και σε κατεδαφίσεις κτιρίων ή σε κλίμακες οικοδομικών τετραγώνων ή και ολόκληρων περιοχών, δηλαδή σε ένα γενικό και ολοκληρωμένο σχέδιο. Ας κάνουμε όμως αυτά που μπορούμε να κάνουμε και για τα οποία έχουμε πληρώσει και τις σχετικές μελέτες.

Αυτό ήθελα να πω, κυρία Πρόεδρε και ότι δεν υπάρχει καμία πρόθεση. Είμαι σίγουρος ότι μπορούμε να βελτιώσουμε το νομοσχέδιο, θα έρθουν και οι φορείς εδώ και θα καταθέσουν τις απόψεις τους, γιατί όλοι έχουμε τον ίδιο σκοπό. Δεν έχουμε σκοπό ούτε για διορισμούς, ούτε για να σπαταλάμε χρήματα. Ίσα ίσα έχουμε σκοπό με τον πιο οικονομικό τρόπο να προχωρήσουμε τα έργα. Και κάτι ακόμα. Αν η λειτουργία του φορέα, ας πούμε, έχει ένα κόστος 5 εκατομμύρια, το όφελος που θα προκύψει -το οικονομικό όφελος, όχι μόνο το περιβαλλοντικό- για την πρωτεύουσα θα είναι σε δισεκατομμύρια. Καμιά φορά, δηλαδή, δεν κάνουμε το μεγάλο γιατί τσιγκουνευόμαστε στο μικρό. Είμαι πεπεισμένος 100% ότι με αυτή την προσπάθεια θα αρχίσουμε να δημιουργούμε και μπορούμε βεβαίως να βελτιώσουμε και άλλο τα πράγματα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Γεωργιάδης έχει το λόγο.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Πρέπει να κάνω δύο, τρεις διευκρινίσεις από την πλευρά μου, διότι δέχθηκα και τη δική σας κριτική, όπως και εσείς δεχθήκατε τη δική μου και καλοπροαίρετα πάντα.

Κύριε Σπίρτζη, αναφερθήκατε στο ότι κατηγόρησα την κυβέρνηση και γενικότερα ότι κατηγορούμε σαν κόμμα για ρουσφέτια. Δυστυχώς, όποτε έρχεται ένα σχέδιο νόμου, βλέπουμε τη σύσταση επιτροπών, παραεπιτροπών, διοικήσεων κ.λπ. με πολυάριθμες θέσεις και πολλές φορές χωρίς να διευκρινίζεται ο αριθμός των ατόμων, οι οποίοι θα τις απαρτίζουν. Αναγκαστικά όταν πηγαίνουμε σε διορισμούς σε ένα ήδη πολυάριθμο δημόσιο, που εμείς θεωρούμε ότι υπάρχει λίπος και πρέπει να γίνει απογραφή -γιατί θα σας υπενθυμίσω και τους 400 αναπόγραφους φορείς όπου δεν έχετε προχωρήσει –να δούμε τελικά που είναι το λίπος, να προχωρήσουμε με την κινητικότητα και όπως αναφέρθηκε ο κ. Φλαμπουράρης, είναι το επόμενο που θέλω να πω. Συγχαρητήρια εάν έχετε μόνο αποσπασμένους και δεν έχετε προχωρήσει σε επιπλέον διορισμούς. Διευκρινίστε το στο σχέδιο νόμου ότι η σύσταση αυτού του νέου φορέα που πάτε να φτιάξετε θα είναι μόνο από αποσπασμένους και μέσω κινητικότητας του δημόσιου να έρθουμε να το επικρατήσουμε και να το στηρίξουμε και εμείς αυτό και να βοηθήσουμε και εμείς από την πλευρά μας. Μη διορίσετε κανέναν, όμως ξεκαθαριστείτε το, ότι δεν θα υπάρξει ούτε ένας διορισμός, η σύσταση του εν λόγω φορέα, που πάμε να φτιάξουμε, θα γίνει μέσω κινητικότητας και μέσω αποσπάσεων.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Δικτύων): Το λέει.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Δεν το λέτε, δεν το ξεκαθαρίζετε. Λέτε ότι θα προσλάβουμε μέσω συμβάσεων. Δεν μιλάμε για προσλήψεις. Ξεκαθαρίστε το ότι δεν θα υπάρχει ένας διορισμός, ότι μια σύμβαση δημοσίου ή ιδιωτικού δικαίου για να συμφωνήσουμε και εμείς μαζί σας, τουλάχιστον σ' αυτό το κομμάτι.

Προτάσεις υπάρχουν πολλές, αλλά σε μια αρχική επιτροπή στην πρώτη μας τοποθέτηση θα κάνουμε μια κριτική των όσων έχουμε διαβάσει. Θα σας φέρουμε προτάσεις στις επόμενες συνεδριάσεις και στην Ολομέλεια. Σχετικά με αυτό που είπατε για το συντονισμό. Δεν περιορίζεται μόνο στο συντονισμό. Σαφέστατα θέλουμε να συντονίζεται κάθε έργο, κάθε φορέας, όλη η λειτουργία του κράτους, αλλά εδώ δεν περιορίζεται μόνο στο συντονισμό, υπάρχουν και άλλα πράγματα που ξεπερνούν το συντονισμό.

Τρίτον, λέτε, επειδή δεν αφορά εμάς, αλλά οφείλω να το πω, ότι δεχθήκατε κριτική και αυστηρή κριτική από όσους έχουν κυβερνήσει τους δήμους τόσο καιρό. Εμείς δεν έχουμε κυβερνήσει κανένα δήμο. Τους δήμους τούς έχουν κυβερνήσει η Ν.Δ. για το ΠΑ.ΣΟ.Κ. και συμφωνώ μαζί σας για την κατάντια που έχουν ορισμένοι δήμοι ή για το ότι λειτουργούν πάρα πολύ καλά ορισμένοι δήμοι ευθύνονται οι προηγούμενες κυβερνήσεις, τουλάχιστον τα κομματικά στελέχη των κυβερνήσεων, που διοικούν τους δήμους. Αυτή τη στιγμή σαφέστατα στην Τοπική Αυτοδιοίκηση δεν φταίτε εσείς, γιατί δεν έχετε κυβερνήσει, αλλά και για την κυβέρνηση που έχουμε τώρα, εάν, ω μη γένοιτο, αναλάβετε και τη διακυβέρνηση των δήμων με τον τρόπο που κυβερνάται η χώρα, καληνύχτα και καλή τύχη κύριοι συνάδελφοι, θέλει τελείως διαφορετική πολιτική.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σπίρτζης.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Σας ευχαριστώ, κυρία Πρόεδρε, για να απαντήσω σε αυτά που τέθηκαν. Το πρώτο είναι αυτό που είπε ο κ. Μπούρας. Δεν είπατε εσείς για ρουσφέτια, είπε όμως η κυρία Κεφαλογιάννη, ο κ. Μανιάτης, ο κ. Γεωργιάδης.

ΑΘΑΝΑΣΙΟΣ ΜΠΟΥΡΑΣ (Εισηγητής της Νέας Δημοκρατίας): Το χρεώσατε σε μένα όμως.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Δικτύων): Όχι, είπα γενικά για την Αντιπολίτευση, δε χρεώνεστε εσείς όλη την Αντιπολίτευση, ούτε καν το κόμμα σας εσείς δεν χρεώνεστε στο σύνολό του, οφείλω να το πω.

Το δεύτερο έχει να κάνει με μερικές εκφράσεις του φίλου μου και εκλεκτού συναδέλφου του κ. Γεωργιάδη, τις οποίες είχα ακούσει τα προηγούμενα χρόνια από τον κ. Παπακωνσταντίνου, Υπουργό Οικονομικών της Κυβέρνησης του ΠΑ.ΣΟ.Κ., μετά από τον κ. Στουρνάρα, ως Υπουργό Οικονομικών και στη συνέχεια από διάφορα στελέχη, τον κ. Χατζηδάκη και άλλους της Κυβέρνησης Σαμαρά.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Και εμείς τα έχουμε ακούσει από εσάς, όταν ήσασταν Αντιπολίτευση.

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Πού είναι το λίπος; Όταν αναλάβαμε εμείς τη διακυβέρνηση της χώρας στον ελληνικό λαό και στο ελληνικό δημόσιο, όχι λίπος δεν είχε μείνει, ούτε σάρκα δεν είχε μείνει, τίποτα δεν είχε μείνει και ειδικά στο Δήμο Αθηναίων για τα θέματα που συζητάμε. Εάν δε κάποιος εργαζόταν, όπως πολλοί από εμάς, στο κέντρο της Αθήνας και στις γειτονιές της Αθήνας θα έβλεπε πως από το 2009 έως το 2015 είχε σταματήσει τελείως η κίνηση, πως είχαν ερημώσει τα μαγαζιά και ήταν κλειστά και πως είχαν αυξηθεί οι άστεγοι εδώ έξω από τη Βουλή και στους γύρω δρόμους του Συντάγματος. Το ένα είναι αυτό, επειδή επαναλαμβάνεται και σήμερα, να δούμε πού είναι το λίπος. Μετά από αυτά που έχει υποστεί η χώρα από την περιπέτεια στην οποία μας έβαλε ο παλαιοκομματισμός τα προηγούμενα χρόνια, δεν έχει μείνει «λίπος», μην ανησυχείτε! Αυτοί που έχουν «λίπος» το έχουν σε offshore στο εξωτερικό. Δεν είναι εδώ το «λίπος», είναι αλλού!

Το δεύτερο είναι ότι - εσείς δεν το κάνετε σκόπιμα, όπως οι άλλοι, αλλά γκριζάρετε λίγο κάτι - δεν υπάρχει φορέας που να μην έχει Διοικητικό Συμβούλιο. Πείτε μας να είναι λιγότερα τα μέλη. Δεν υπάρχει τέτοιο μοντέλο στον κόσμο. Μην μπερδεύετε αυτό το πράγμα με διορισμούς υπαλλήλων. Επειδή μάλλον δεν το έχετε δει, στο άρθρο 8 παρ.2, λέει «η κάλυψη των αναγκών της «ΑΝΑΠΛΑΣΗ ΑΘΗΝΑΣ Α.Ε.» σε προσωπικό δύναται να γίνει κατ' εφαρμογή των διατάξεων, για την κάλυψη υπηρεσιακών αναγκών, όπως αυτές προσδιορίζονται…».

ΑΘΑΝΑΣΙΟΣ ΜΠΟΥΡΑΣ (εκτός μικροφώνου): Διαβάζετε την παράγραφο 1;

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Ναι, ναι, το διαβάζω, ορισμένου χρόνου, με σύμβαση εργασίας αορίστου κ.λπ.

ΑΘΑΝΑΣΙΟΣ ΜΠΟΥΡΑΣ: Βάσει αυτού, μπορείτε να μας πείτε «Δε θα πάρουμε»;

ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών): Επειδή ζητάτε κιόλας να διευκρινίσουμε τον αριθμό, τον προϋπολογισμό, τον οργανισμό, δεν υπάρχει φορέας, με εξαίρεση, ίσως, την Υπηρεσία Πολιτικής Αεροπορίας, που ο οργανισμός του να είναι στο νόμο, οι θέσεις να προβλέπονται στο νόμο, ο εσωτερικός κανονισμός να προβλέπεται στο νόμο. Αυτά παραπέμπονται πάντα σε εξουσιοδοτικές. Αυτά όλα είναι πρωτοφανή. Αλλά, θα φέρω το νόμο που προβλέπει εκείνο το «ΠΑΡΑΚΤΙΟ ΜΕΤΩΠΟ Α.Ε.», κ. Μπούρα, θα ψάξω να βρω - γιατί αυτός ο φορέας είναι ΔΕΚΟ, δηλαδή και προσλήψεις να κάνει από ΑΣΕΠ θα πάει - τους τρόπους και πώς είχαν γίνει στο «ΠΑΡΑΚΤΙΟ ΜΕΤΩΠΟ Α.Ε.» οι προσλήψεις όσων εργάζονταν εκεί, αλλά και σε άλλους φορείς που ενώ καταργούσατε την ενοποίηση των αρχαιολογικών χώρων, λες και είχαν ολοκληρωθεί τα έργα για τις αναπλάσεις και την ενοποίηση των αρχαιολογικών χώρων, όπως καταργήσατε τον ΟΡΣΑ, άλλους οργανισμούς τους ιδρύατε, όπως το «ΠΑΡΑΚΤΙΟ ΜΕΤΩΠΟ Α.Ε.», λέω τώρα εγώ.

Να δούμε, λοιπόν, τι γινόταν σ' αυτούς τους οργανισμούς που ιδρύατε με διορισμούς υπαλλήλων, όχι με το Διοικητικό Συμβούλιο που μπερδεύει ο κ. Γεωργιάδης και να δούμε τι καταλαβαίνει ο καθένας και τι εννοεί όταν λέει αυτά που λέει. Άρα, εμείς αυτό που θέλουμε να κάνουμε επί της ουσίας είναι συντονισμός και αποτελεσματικότητα. Εάν δεν μπορεί ένας από τους φορείς που εμπλέκονται και είναι αρμοδιότητα του, προφανώς, αυτή η εταιρεία του δημόσιου που προβλέπεται εδώ θα αναλαμβάνει να φέρει εις πέρας την υλοποίηση αυτού του έργου, γιατί όπως ζούμε όλοι για δεκαετίες όλα αυτά που συζητάμε και είναι και κοινός τόπος πάρα πολλές φορές να προχωρήσουμε, δεν έχουν γίνει από τους αρμόδιους φορείς. Αυτός είναι ο στόχος. Ευχαριστώ κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε όλους και όλες. Αύριο στις 14:30 είναι η ακρόαση εξωκοινοβουλευτικών φορέων. Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βράντζα Παναγιώτα, Δημαράς Γεώργιος, Καραναστάσης Απόστολος, Καφαντάρη Χαρά, Αθανασίου Χαράλαμπος, Κεφαλογιάννη Όλγα, Μπούρας Αθανάσιος, Τζελέπης Μιχαήλ, Παναγιώταρος Ηλίας, Κανέλλη Λιάνα, Λαζαρίδης Γεώργιος, Γεωργιάδης Μάριος και Αμυράς Γεώργιος.

Τέλος και περί ώρα 14.25΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**